****

****

**Мониторинги инъикоси масоили иқтисодӣ дар ВАО-и Тоҷикистон дар солҳои 2017-2018
(сентябри 2017 – феврали 2018)**

***Маълумоти пешакӣ***

* Мониторинги инъикоси масоили иқтисодӣ дар Воситаҳои ахбори омма Тоҷикистон 5 моҳ (сентябри 2017- феврали 2018) - ро дарбар мегирад.
* Омӯзиш матолиби иқтисодии 4 нашрияи чопӣ (“Ҷумҳурият”, “Азия - Plus”, “Тоҷикистон”, “Минбари халқ”), 4 расонаи электронӣ (онлайнӣ) - (АМИТ “Ховар”, “Азия - Plus”, “Озодагон”, “Тоҷнюс”), 4 пойгоњи радиоӣ (Радиои “Тоҷикистон”, Радиои ”Имрӯз”, Радиои “Ватан”, “Хабари рӯз”-и Радиои ”Имрӯз”) ва 4 Шабакаи телевизионӣ (“Тоҷикистон-1”, “Ҷаҳоннамо”, “Мавҷи озод”, “СМ-1”) - ро фаро гирифтааст;
* Монторинги мазкур 114 саҳифаро дарбар гирифта, аз матн ва 89 диаграммаю 4 љадвал иборат аст.

**Пешгуфтор**

Инъикоси масоили иқтисодӣ дар Воситаҳои ахбори оммаи (ВАО) Тоҷикистон дар замони соҳибистиқлолӣ ба таври номуназзам сурат мегирад. Солҳои аввали истиқлолият бинобар сар задани нооромиҳои сиёсию иҷтимоӣ ва ба ҷанги шаҳрвандӣ печидани кишвар, аксари заводу фабрика, корхонаҳои истеҳсолии агросаноатӣ ва хоҷагиҳои кишоварзӣ аз кор мондаю ғорат шуданд, мутахассисони соҳа тарки ҷумҳурӣ карданд. Дар чунин шароит аввалан, теъдоди воситаҳои чопию электронии ахбори омма коҳиш ёфт, шумори ками онҳо танҳо дар пойтахт ва манотиқи нисбатан ороми Тоҷикистон – вилояти Суғд, бо даврияти номунтазам фаъолият доштанд. Он теъдоди ками ВАО-и фаъол ҳам асосан бо интишори ахбори расмӣ, аксар ҷиноӣ, инъикоси масъалаҳои сулҳу ҳамдигарфаҳмӣ машғул буданд.

Дар марҳилаи нави замони истиқлол – баъди имзои “Созишномаи умумии истиқрори сулҳ ва ризоияти миллӣ” (27 июни с.1997), бо фаро расидани сулҳу оромӣ ва суботи иҷтимоӣ пайдо намудани ҷомеа, дар кишвар барқароркунии корхонаҳои саноатӣ, бунёди иншоотҳои гидроэнергетикӣ, коммуникатсионию алоқа, ташаккули низоми бонкӣ, бозсозии фаъолияти муассисаҳои агросаноатӣ, роҳандозии фаъолияти озоди хоҷагиҳои деҳқонӣ ҷараён гирифт. Ба маҷрои муайян ворид гардидани соҳаҳои гуногуни хоҷагии халқи мамлакат имкон дод, ки ВАО низ бо афзудани теъдоди нашрияҳои чопӣ, воситаҳои электронии ахбори омма, воситаҳои интернетии ВАО, ба иҷрои вазифаҳои асосии худ пардозанд.

Вале то ба солҳои охир инъикоси масоили иқтисодӣ дар ВАО-и кишвар ҳамоно ба таври бояду шояд мақоми сазовор пайдо накарда буд, ки сабабу омилҳои зайл дошт:

* Дар нашрияҳои расмии ҳукуматӣ афзалият доштани инъикоси мавзую масъалаҳои сиёсӣ, фаъолияти ҳамарӯзаи ҳокимияти иҷроия, бартарӣ пайдо намудани масоили таърихию фарҳангӣ;
* Набудани кадрҳои журналистии иқтисодшинос дар идораҳои ВАО ва кам ҷалб гардидани коршиносони соҳа барои шарҳу тафсири масоили иқтисодӣ;
* Бо андешаи камхаридории мавзуъҳои иқтисодӣ ба инъикоси навигариҳо ва проблемаҳои иқтисодӣ камтаваҷҷуҳии ВАО-и ғайриҳукуматӣ ё мустақил.

Ба мушоҳида мерасад, ки ҳоло вазъи масъала нисбат ба солҳои пешин, рӯ ба беҳбудӣ овардааст. Вале ин беҳбудӣ вобаста ба инъикоси умумии масъалаҳои иқтисодӣ ба назар расад ҳам, самтҳои мушаххаси рушди иқтисод ба мисли проблемаҳои истеҳсолоти молу маҳсулоти рақобатпазир, вазъи молиявӣ бо мушкилоти дунболагираш, хизматрасонии бонкӣ, бозори технологияҳои нав ҳамчун омилҳои таҳрикдиҳандаи рушди иқтисод, аз назари доимии ВАО берун мондааст.

Муваффақ шудан дар инъикоси масоили иқтисодӣ аз журналист албатта, дарки моҳият ва равандҳои соҳа, ҷустуҷӯйи доимӣ, афкори таҳлилӣ мехоҳад, ки на ба ҳамаи кормандони ВАО хос аст ва на ба ҳар рӯзноманигор хушоянд. Вале журналистон набояд фаромўш кунанд, ки дастрасии шаҳрвандон ба ахбору маълумоти дақиқи иқтисодӣ, огоҳӣ аз вазъи ҷорӣ ва мушкилоти соҳа, бахусус иттилооти боэътимоди самтҳои молияву бонкӣ, барои тасмимгирии шаҳрвандон баҳри ҳимояи ҳуқуқу манфиатҳои иҷтимоӣ ёрӣ мерасонад.

**МЕТОДОЛОГИЯИ ТАҲҚИҚ**

**Расонаҳои чопӣ**

Дар доираи мониторинги мазкур барномаҳои 16 расонаҳои кишвар, аз ҷумла 4 нашрияи чопӣ, 4 расонаи электронии онлайнӣ, 4 пойгоњи радиої, 4 шабакаи телевизионӣ мавриди баррасӣ қарор дода шуд. Омӯзиши матолиби иқтисодии ин Воситаҳои ахбори омма 5 моҳ (сентябри 2017- феврали 2018) - ро дарбар мегирад.

4 нашрияи чопии интихобшуда:

 “Ҷумҳурият” – ягона рӯзномаи расмии ҳаррӯзаи Тоҷикистон, ки ҳафтае 5 маротиба (ба ғайр аз рӯзҳои шанбеву якшанбе), бо тиражи беш аз 45.000 нусха бо забони давлатӣ чоп мешавад ва дар сохтори редаксияаш шӯъбаи иқтисодии амалкунанда дорад.

“Азия - Plus” – нашрияи русзабони пурхонанда, ки ҳафтае 2 маротиба (рӯзҳои душанбе ва панҷшанбе) ба нашр мерасад ва миёни нашрияҳои русзабон аз ҳама серхонанда аст.

 “Тоҷикистон” – нашрияи касбии тоҷикизабон, ки бештар аз 25 сол боз дар бозори иттилоот фаъол буда, ҳафтае як бор нашр мегардад ва аз нашрияҳои касбӣ ба ҳисоб рафта, дар доираҳои ҳукуматию ҷамъиятӣ ва таҳлилгарону коршиносон онро бештар мутолиа мекунанд.

“Минбари халқ” - нашрияи ҲХДТ, аз нашрияҳои мунтазамчопшавандаи ҳизбӣ, ки теъдоди бузурги нашр (қариб 65 ҳазор нусха) дошта, ҳафтае як маротиба пайваста нашр мешавад.

Аз ҳар нашрияи чопї 60 маводї, маљмуан 240 мавод дар жанрҳои гуногун барои баррасӣ интихоб шуд.

Ҳадафи мониторинги матбуоти чопӣ аз иҷрои бандҳои зерин иборат аст:

- Маълум кардани тамоюли таваҷҷуҳи матбуоти тоҷик ба масоили иқтисодӣ;

- Дастрасии хонандаи оддӣ ба матолиб: фаҳмо будан ё набудан, мантиқан пайваст будани забони матлаб, шарҳ ёфтан ё наёфтани мафҳумҳои иқтисодӣ ва ғ;

- Истифода гардидан ё нагардидани унсурҳои (элементҳои) таваҷҷуҳбарангез дар матлаб; лид ё зерсарлавҳа, акс ва тасвирҳои марбут ба матлаб, қисмати “буридашуда”;

- Истифода шудан ё нашудани ҷузъиёти иловагии такконбахши матлаб; ривоят, рушди ҳодиса, пешгӯӣ;

- Муайян кардани тавозун дар матлаб: истифода шудан ё нашудани и якчанд сарчашма, андешаҳои мухталиф, баҳои коршиносон, риоя шудан ё нашудани меъёрҳои ахлоқи касбӣ;

- Мушаххасоти асосноккунии матлаб: истифода шудан ё нашудани омори расмӣ, ҳодисаи мушаххас, графика, акс ё тасвир, ҷадвал, сарчашмаҳои ноошкор;

- Истифодаи воситаҳои чандрасонаӣ: инфографика, ҷадвал, диаграмма, харита ва ғ;

- Маълум кардани доираи фарогирии матлаб: ба доираи мушаххас равона шудааст ё моҳияти иҷтимоӣ дорад, барои минтақаи мушаххас нигаронида шудааст ё моҳияти умумиҷумҳуриявӣ дорад, ба кадом бахши иқтисодӣ рабт мегирад.

**Расонаҳои электронӣ**

Барои мониторинг 4 расонаи электронӣ – “Ховар”, “Азия - плюс”, “Тоҷнюс” ва “Озодагон” интихоб гардида буданд. Мутаассифона, дар давраи нави мониторинги мо ду сомона – “Тоҷнюс” ва “Озодагон” аз фаъолият бозмонданд. “Озодагон”, ки то нимаҳои моҳи ноябри соли 2017 матолиб пахш намуд, мавриди таҳлил қарор гирифт. “Тоҷнюс”, ки барвақттар аз фаъолият бозмонд, аз баррасии мо канор монд.

Дар маҷмӯъ, 3 расонаи номбаршуда дар ин муддат 75 матлаби иқтисодӣ ба нашр расондаанд. Аз ҷумла “Ховар” - 22 матлаб (29%), “Азия плюс” 32 матлаб (43%), “Озодагон” – 21 матлаб (28%). Ҳарчанд ҳамаи онҳо дар омӯзиш истифода шуданд, аммо тасмим шуд, ки барои равонии кор ва беғаразии натиҷагириҳо танҳо 60 матлаб – 20 матлабӣ аз ҳар се расона ба доираи мониторинг фаро гирифта шаванд.

Ҳадафи мониторинги мазкур мисли даври аввали он, аз иҷрои бандҳои зерин иборат аст:

- Маълум кардани тамоили таваҷҷуҳи 4 расонаҳои электронии тоҷик ба масоили иқтисодӣ;

- Дастрасии хонандаи оддӣ ба матолиби онҳо: фаҳмо будан ё набудан, мантиқан пайваст будани забони матлаб, шарҳ ёфтан ё наёфтани мафҳумҳои иқтисодӣ ва ғ;

- Истифода гардидан ё нагардидани элементҳои таваҷҷуҳбарангез дар матлаб: лид ё зерсарлавҳа, акс ва тасвирҳои марбут ба матлаб, қисмати “буридашуда”;

- Истифода шудан ё нашудани ҷузъиёти иловагии такконбахши матлаб; ривоят, рушди ҳодиса, пешгӯӣ;

- Муайян кардани тавозун дар матлаб: истифода шудан ё нашудани якчанд сарчашма, андешаҳои мухталиф, баҳои коршиносон, риоя шудан ё нашудани меъёрҳои ахлоқи касбӣ;

- Мушаххасоти асосноккунии матлаб: истифода шудан ё нашудани омори расмӣ, ҳодисаи мушаххас, графика, акс ё тасвир, ҷадвал, сарчашмаҳои ноошкор;

- Истифодаи воситаҳои чандрасонаӣ: таймлайн, инфографика, онлайнинфографика, интерактивинфографика, ҷадвал, видео / аудио, диаграмма дар Excell, ThingLlink, харита, Mapstory ва ғ;

- Маълум кардани доираи фарогирии матлаб: ба доираи мушаххас равона шудааст ё моҳияти иҷтимоӣ дорад, барои минтақаи мушаххас нигаронида шудааст ё моҳияти умумиҷумҳуриявӣ дорад, ба кадом бахши иқтисодӣ рабт мегирад?

Зимни баргузории мониторинг усули сифатнок ва миқдории таҳқиқот истифода гардид.

**Пойгоҳҳои радиоӣ**

Аз маводҳои иқтисодии 4 пойгоҳҳои радиоӣ - Радиои давлатии “Тоҷикистон” (“Иқтисод ва ҷаҳон”), барномаи таҳлилӣ-иқтисодии “Имрӯзи экономикс” аз Радиои “Имрӯз”, “Молияи ман” аз Радиои “Ватан” ва барномаи хабарии “Хабари рӯз” аз Радиои “Имрӯз” 80 барнома (аз ҳар яке 20 барномаӣ) барои мониторинг интихоб гардида, аз рӯи нишондиҳандаҳои зерин санҷида шуданд:

* Самтҳои мавзуъҳои иқтисодӣ;
* Фаҳмо будани мавод барои шунаванда;
* Сифати кушодани мавзуъ аз рӯи сохтор;
* Тавозун дар пешниҳоди мавзуъ;
* Асоснокӣ;
* Фарогирии мавод.

**Шабакаҳои телевизионӣ**

Ба мониторинг 4 телевизиони Тоҷикистон - 2 пойгоҳи телевизионии давлатӣ ва 2 пойгоҳи ғайридавлатӣ, фаро гирифта шуд. Бо назардошти имкониятҳои нобаробари ин ду навъи телевизионҳо, яъне бењтар будани иќтидори техникию имкони молии шабакањои давлатии телевизион ва баръакс, камиќтидорї ва имконоти мањдуди молии шабакањои ѓайридавлатии телевизионњо, интихоби шумораи мавзуъҳои тадқиқшуда ҳам фарқ мекунад. Аз пойгоҳҳои телевизионҳои давлатӣ: “Тоҷикикистон 1” (собиқ “Шабакаи аввал” 20 мавод, (33%), аз “Ҷаҳоннамо” 20 мавод (33%), аз пойгоҳҳои ғайридавлатӣ: “Мавҷи озод” (Восеъ) 10 мавод (16%) ва “СМ-1” (Хуҷанд) 10 мавод (16%) интихоб шуд.

Дар маҷмӯъ, аз 4 телевизиони номбаршуда 60 барнома барои мониторинг интихоб гардид. (Дар асл шумораи барномаҳо зиёдтар аст, вале барои дарёфти муодили баробарии иқтидори стансияҳо, миқдори зикршуда ба ҳайси ченаки миёна интихоб гардид).

Нуктаи муҳимми дигари қобили зикр дар ин омӯзиш, муқоиса намудани натиҷаҳои тадқиқоти мониторинги гузашта бо натоиҷи имсол аст.

Ёдовар мешавем, ки дар Мониторинги якум (с.2016), аз Шабакаи “Тољикистон - 1” 20 барнома, аз “Љањоннамо” 20 барнома, аз “СМ-1” 20 гузориши иттилоотї ва аз “Мављи озод” 10 гузориши иттилоотї, дар маљмўъ 70 барномаи телевизионї, ба баррасї фаро гирифта шуда буд. Ҳамчунин дар оғоз бояд гуфт, ки дар масъалаи фаҳмиши баъзе мафҳумҳо миёни тадқиқгарони ин ду сол шояд тафовутҳо ҳам бошанд. Масалан, муҳаққиқи мониторинги гузашта, ба гумони ғолиб, аз руйи фоизи ба истилоҳи “Воқеа/ҳодиса” додаааш, ки 100% аст, дар зери ин мафҳуми мавҷуд будани далели таҳия шудани маводро баррасӣ намудааст. Аз назари мо, танҳо ба ҳодиса аз қаринаи будан ё набудани баҳонаи хабарӣ баҳогузорӣ гардид.

Дар мониторинг маводҳои иқтисодии интихобшуда аз рӯи нишондиҳандаҳои зерин санҷида шуданд:

* Фаҳмо будани мавод барои аудитория;
* Сифати кушодани мавзуъ аз рӯи сохтор;
* Тавозун дар пешниҳоди мавзуъ;
* Асоснокӣ;
* Аҳамияти мавзуъ;
* Фарогирии мавод;
* Хусусияти мавод.

Зимни баргузории мониторинг усули сифатнок ва миқдории таҳқиқот истифода гардид.

Ҳамзамон, дар чаҳорчӯби мониторинги мазкур саъй кардем то андозае тафовути мониторинги қаблӣ ва тақҳиқоти навбатиро муқоиса намоем.

Зимнан, назари ҳар коршинос-таҳлилгар шояд дар мавридҳои гуногун яксон набошад ва натиҷаи мазкур дидгоҳу баҳои холисонаи мо ба вазъи матолиби иқтисодии нашрияҳост, на чизе бештар аз он.

**Мониторинги расонаҳои чопии Тоҷикистон**

Дар доираи мониторинги ҷории расонањои чопии кишвар матолиби иқтисодии 4 нашрия таҳқиқ шуданд. Дар мониторинги гузашта 5 нашрия мавриди омўзиш ќарор гирифта буд. Азбаски дар ин миён нашрияи “Нигоњ” аз чоп бозмонд, табиист, ки аз тањќиќ берун монд. Омӯзиши маводи иқтисодии нашрияҳо 5 моҳ аз сентябри соли 2017 то феврали соли аввали 2018-ро дарбар мегирад.

Ёдовар мешавем, ки нашрияи интихобшуда инҳо мебошанд:

 “Ҷумҳурият”, “Азия - Plus”, “Тоҷикистон”, “Минбари халқ”.

Матбуоти даврӣ дар ҳама давру замонҳо, дар ҳама гуна кишварҳо кӯшиш менамуд вазифаи аввалиндараҷаи худ – расонидани иттилооти саривақтию воқеиро иҷро намояд. Албатта, тарзу усулҳои фаъолияти матбуот ва умуман ВАО, сатҳи таъсиргузории онҳо ба равандҳои ҷомеа аз низоми сиёсии ҷомеа, режими сиёсии давлатҳо, фаъолияти ниҳодҳои гуногуни ҷомеаи шаҳрвандӣ вобаста аст, ки ВАО-и муосири тоҷик аз ин истисно буда наметавонад. Ба фаъолияти чор-панҷ соли ахири ВАО-и Тоҷикистон аз ин дидгоҳ назар кунем, мебинем, ки бо вуҷуди афзудани шумораи ВАО, сифати онҳо ҳамчун ниҳоди “ҳокимияти чаҳорум” баръакс, коҳида истодааст. Бетафовутӣ ба масъалаҳои доғи сиёсию ҳуқуқӣ, беҷуръатӣ дар инъикоси амалҳои коррупсионии ниҳодҳои ҳукуматӣ, нодида гирифтани беадолатии судӣ аз ҷониби ВАО, ночории нашрияҳои мустақил дар инъикоси чунин мавзуъҳо, баръакс роҳи муросо ҷустан бо идораю муассисоти ҳукуматӣ бо шиори “ман ба ту намерасам, ту ба ман нарас”, манзараи имрӯзаи фаъолияти ВАО-ро бозгӯйӣ менамояд.

Дар чунин вазъу ҳолат, яъне “мамнуъ”(табу) гардидани мавзуъҳои сиёсию ҳуқуқӣ, роҳи ВАО ба васеъ инъикос намудани мавзуъҳои “камзарар”, аз ҷумла мавзую масъалаҳои иқтисодӣ бояд кушода бошад.

Таҷрибаи солҳои начандон дури ВАО-и мустақил (“Нигоҳ”, “Факты и комментарии”) собит месозад, ки дар ҳолати бо касбият инъикос намудани мавзуъҳои иқтисодию иҷтимоӣ, баррасию муҳокимаи мушкилоти иқтисоди миллӣ, аз ҷумла самту бахшҳои буҷетофарандаи он, вазъи молиёт, тақсими оқилонаи буҷаи давлатӣ, масъулияти мансабдорони блоки иқтисодии ҳукумат, бо таъсиргузорӣ ба қарору тасмимҳои ниҳодҳои ҳууматӣ, ВАО вазифаи (функсияи) “саги посбони демократия” (“сторожевая собака”)-ро иҷро намуда метавонад.

Хуб, акнун бубинем, ки ҳолати ВАО дар мисоли 4 нашрияи чопии фаъол – “Ҷумҳурият”, “Азия-Plus”, “Тоҷикистон”, “Минбари халқ”, дар инъикоси масоили иқтисодӣ чӣ гуна аст?

**Натиҷаи мониторинг**

Нашрияҳои мониторингшаванда асосан ба забони матлаб таваҷҷуҳ карда, аз нисф бештар ва дар “Тоҷикистон” ҳудуди 90%-и маводашон, бо забони фаҳмо омодаву нашр шудаанд.

Албатта, баъзе ҳолатҳои истифода гардидани забони илмӣ, истилоҳҳои иқтисодӣ ва молия (бонку андоз ва ғайра), ки барои хонандаи оддӣ то ҷое мушкил пеш меорад, вуҷуд доштанд. Вале ин гуна ҳолатҳо на дар ҳама маврид, балки пеш аз ҳама дар матолиби нашркардаи коршиносону олимон ба назар мерасад, на дар фаъолияти эҷодии журналистон.

Барои равшантар шудани масъалањои баррасишаванда дар рафти кор раќамњоро бо мониторинги якум (с.2017) муќоиса менамоем.

Ба диаграммаҳои зер (онҳо барои қиёс омода шудаанд) таваҷҷуҳ карда, ба хулосае омадан мумкин аст, ки арқоми мониторинги қаблӣ ва баҳогузории соли гузашта аз таҳқиқоти имсола то ҷое тафовут дорад. Масалан, дар соли 2017 забони матолиби иқтисодии чор нашрия агар 100% фаҳмо (албатта аз ҷониби таҳлилгар) баҳогузорӣ шуда бошанд, ин паҳлу дар соли равон чунин аст:

“Азия-Plus” 80%; “Ҷумҳурият” 86%; “Минбари халқ” 67%; “Тоҷикистон” 93% .

**Диаграммаи №1**

Яъне, тибқи мониторинги имсола забони матолиби марбут ба мавзуъҳои иқтисодӣ то ҷое душворфаҳмтар шудаанд. Шояд ин боз ҳамон натиҷаи умқтар таҳлил шудани матолиб аст ва аз тарафи дигар, ин матолибро на журналистон, балки олимон ва коршиносони соҳа навиштаанд.
Ҳамин тавр, матолиби душворфаҳм агар дар соли 2017 вуҷуд надошта бошад, дар соли равон як чунин маводҳо ба гунаи зер аст:

“Азия-Plus” 20%; “Ҷумҳурият”14%; “Минбари халқ” 27%; “Тоҷикистон” 7%.

Боиси хушнудист, ки пайвасти мантиқӣ дар матолиби иқтисодии нашрияҳои чопӣ қариб бетағйир боқӣ монда, аз соли гузашта тафовути камтар доранд.

Фақат ду ҳолат дар нашрияи “Минбари халқ” ба назар расиду бас ва он 7%-ро ташкил кард.

**Диаграммаи №2**

Ба ҳамагон рӯшан аст, ки бахши иқтисод ҳамарӯза дар ҳоли рушду пешрафт аст ва дар ин ҷода навгониҳо зуд-зуд ба амал меоянд. Мутаассифона, мо дар матолиби нашргардидаи ин муддати матбуоти мавриди назар истифода шудани мафҳумҳои навро бисёр кам мушоҳида намудем. Ин ҳолат то ҷое барои хонандаи оддӣ дар шинохти мафҳумҳои соҳавӣ ва нав, ҳазми мавзуи баррасишаванда душворӣ пеш меорад. Дар матолиби иқтисодии нашрияи “Азия-Plus”-67%, “Ҷумҳурият”-47%, “Минбари халқ”-40% ва “Тоҷикистон”-60% мафҳуму истилоҳҳои иқтисодӣ истифода гардида, шарҳу тавзеҳ ёфтаанд.

Агар ба таври муқоиса ба матолиби иқтисодии нашрияҳо ва истифодаи мафҳумҳои иқтисодӣ дар онҳо назар андозем, натиҷаи зер ба даст меояд:

**Диаграммаи №3**

Қайд кардан зарур аст, ки дар соли 2017 нашрияҳои “Азия-Plus” (55%), “Ҷумҳурият” 20% зимни омодасозии матолиби иқтисодӣ мафҳумҳои иқтисодиро истифода ва шарҳ дода, дар “Минбари халқ” ин ҳолат 19% ва “Тоҷикистон” 47% мушоҳида гардида буд.

Шарҳу тавзеҳ ва кушодани мафоҳими иқтисодӣ (дефинитсия) дар матолиби фавқуззикр аз 40 то 80 дарсадро ташкил медиҳад. “Азия-Plus” 73%, “Ҷумҳурият” 47%, “Минбари халқ”40% ва “Тоҷикистон” ҳудуди 80% - и онҳоро бозкушоӣ кардааст.

Агар ба таври қиёс ба соли 2017 назар кунем, пас чунин натиҷа ба даст хоҳад омад, ки дар диаграммаи зер мебинем:

**Диаграммаи №4**

Дар ин ҷадвал низ тафовути арқом ба чашм мерасад. Дар соли 2017 дар ҳамаи нашрияҳои мониторингшуда 100% дефинатсия вуҷуд дошта, дар соли равон ба гунае тағйир ёфтааст, ки зикраш дар боло рафт.

Ба ҷадвал (диаграмма)-и поён назар андохта, дармеёбем, ки матолиби иқтисодӣ дар расонаҳои чопӣ бештар рӯйи кадом мавзуъҳо ва самтҳои асосӣ омода шудаанд. Онҳо бештар фарогири мавзуъҳои иқтисодӣ, иҷтимоӣ, сиёсӣ-иқтисодӣ, ИКТ ва технология, инчунин бонку бонкдорӣ, сармоягузорӣ, молия ва андоз мебошанд.

**Диаграммаи №5**

 “Лид” ва ё “сарлавҳа”-и зебо яке аз абзорҳои аслии ҷалби таваҷҷуҳи хонанда ба матолиб (новобаста аз мундариҷа ва мавзуъ) мебошад. Аз нигоҳи зоҳирӣ “зеб” додани матлаб маҳорати хос ва эҷодкории вижаро талаб мекунад. Ин рисолатро, аз ҷумла истифода шудани лид ё зерсарлавҳа дар матлаб анҷом дода метавонад. Бар илова, ин унсурҳо муҳимияти мавзуъ ва дар авлавият қарор додани паҳлуҳои дигари ҷолиби матлабро барои хонанда аён карда, барои мутолиаи он шавқманд месозад.

Бояд гуфт, ин унсури муҳим феълан дар матбуоти тоҷик ба таври густурда истифода мегардад. Танҳо 20% -и матолиби иқтисодии “Азия-Plus”, 33% -и “Ҷумҳурият”, 40%-и матлабҳои иқтисодии “Минбари халқ” ва 33%-и нашрияи “Тоҷикистон”, ки аз моҳи сентябри соли 2017 то феврали соли 2018 ба чоп расидаанд, аз лиду сарлавҳа ба таври бояду шояд истифода накардаанду бас.

Барои ошноии бештар ба вазъи соли 2017 ва давраи зикршудаи соли 2018 ба ҷадвали зер таваҷҷуҳ кунед:

**Диаграммаи №6**

Дар соли 2017 агар матолиби иқтисодии “Азия-Plus” 95% лиду сарлавҳа дошта бошад, дар ин давраи соли 2017/18-ум 80%, “Ҷумҳурият” мутаносибан 80% ва 67%, “Минбари халқ” 95% ва 60%, “Тоҷикистон” 100% ва 67% доранд. Аммо бояд ба назар гирифт, ки тафовути ин арқом ба баҳогузории таҳлилгар вобастагӣ дорад, на ба коҳиш ёфтани истифодаи унсури мазкур.

Истифода шудани ё нашудани аксу тасвирҳои марбут ба матолиб дар саҳифаи нашрияҳо бисёр муҳим буда, ду нақшро иҷро мекунад: 1) ба саҳифаи нашрия ҳусни иловагӣ зам менамояд; 2) ба хонанда маълумоти иловагӣ ё такконбахши мавзуъро пешниҳод мекунад.

Нашрияи “Азия-Plus” дар давраи мониторинги љорї (моҳи сентябри соли 2017 то феврали соли 2018) дар матолиби иқтисодӣ ҳудуди 73%, “Ҷумҳурият”- 40%, “Минбари халқ”- 73% ва “Тоҷикистон”- 80% аксу тасвирҳои марбут ба матлабро истифода кардаанд. Агар ба ҷадвали муқоисавӣ назар кунем, мебинем, ки дар матолиби иқтисодии фарогирифтаи мониторинги якум нашрияҳои“Азия-Plus” (20%), “Ҷумҳурият” (20%), “Минбари халқ” (9%), “Тоҷикистон” 6%-и матлабҳое доштанд, ки аз аксу тасвир холӣ буданд.

**Диаграммаи №7**

Қисмати “буридашуда”-и матлабҳо дар саҳафоти нашрияҳо низ аслан ду нақш дорад. Яке, сафҳаро зебоӣ мебахшад ва дуюм, пораи муҳими матлабро “таблиғ” мекунад. Аз ин унсур бештар ҳафтаномаи “Азия-Plus” (93%) ва нашрияи “Минбари халқ” (67%) истифода карда, дар матолиби иқтисодии “Ҷумҳурият” 7% ва “Тоҷикистон” 33% баҳравар гаштаанд.

Вазъ дар қиёс ба соли гузашта ба гунаи зер аст:

**Диаграммаи №8**

Истифода нашудани ин унсур дар матбуот дар соли 2017 дар нашрияи “Азия-Plus”- 20% дар давраи сентябри 2017 то феврали соли 2018 – 27%, рӯзномаи “Ҷумҳурият” мутаносибан 20% ва 60%, “Минбари халқ” – 9% ва 27%, “Тоҷикистон”- 6% ва 20%-ро дар бар мегирад.

Овардани таърихча ё ривояти мавзуи мавриди назар дар матлаби журналистӣ аз он ҷиҳат муҳим аст, ки хонанда ба мавзуъ амиқтар ворид мешавад. Аз ҷиҳати дигар, на ҳамеша хонанда метавонад аз ахбори пешина интишорёфта воқиф бошад ва бо зикр шудани ин ривоят дар матлаб хонанда аз гузаштаҳои ин мавзуъ бохабар гардад. Омӯзиши нашрияҳо дар мониторинги мазкур нишон доданд, ки матбуоти Тоҷикистон бо дарки ин зарурат ривояти мавзуъҳоро дар матолиб ҷо додааст.

Матолиби иқтисодии “Азия-Plus” ва “Тоҷикистон” дар ин давра дар 53 %, “Ҷумҳурият”- 27% ва “Минбари халқ”- 13 % таърихча (ва ё ба истилоҳ ривоят) доранд.

**Диаграммаи №9**

 Дар давраи мониторинги якум (с. 2017) бошад, нашрияҳои “Азия-Plus”, “Минбари халқ” ва “Тоҷикистон”- 100%, аммо “Ҷумҳурият” дар 65% матлабҳои иқтисодиаш овардани таърихчаи мавзуъро зарур донистаанд.

Асри муосир ба “Журналистикаи хушк” чандон таваҷҷуҳ надорад, яъне ба замми матлаб ва ё ахбори пешниҳодшуда, журналист бояд ҳодисаро тавзеҳ бидиҳад ва чанд паҳлуи онро ба хонанда бозгӯйӣ намояд. Дуруст аст, ки иктифо кардан танҳо ба ахбору маълумот барои журналистикаи таҳлилӣ хос нест. Ин самти журналистика ҳамчунин баррасии ҳамаҷонибаи мавзуъро дар назар дорад. Барои журналистикаи касбӣ бошад, таҳия кардани матлаб дар ин шакл, маънии сифатнок анҷом додани корро дорад.

Нашрияҳои мавриди баррасии мо, тайи моҳҳои сентябр-декабри соли 2017 ва январи соли 2018 (панҷ моҳи мониторинг) ба ин ҷиҳати масъала, яъне “рушди ҳодиса” ҳарчанд аҳамият дода бошанд ҳам, нишондодҳо дар қиёс ба мониторинги якум (с. 2017) хушнудкунанда намебошанд.

**Диаграммаи №10**

Дар соли 2017 танҳо 5 % матлабҳои “Ҷумҳурият” тарзе таҳия ва ба хонанда пешкаш шуда буданд, ки дар онҳо рушди ҳодиса ба назар намерасид. Дар давраи сентябр-декабри соли 2017 ва январи соли 2018 бошад, 33 % матолиби иқтисодии “Азия-Plus”, 60% чунин мавзуъҳои “Ҷумҳурият”, 53% маводҳои марбути бахши иқтисодии “Минбари халқ” ва 33% “Тоҷикистон” ин ҷанбаъро сарфи назар кардаанд.

Дар журналистикаи кишварҳои пасошӯравӣ мафҳум ва ё истилоҳи “пешгӯӣ” як унсури ҷадид ба ҳисоб меравад. Дар бархе ҳолат онро “фарзия” ва ё “гипотеза” низ меноманд, аммо ба қавли муҳаққиқон истифодаи “гипотеза” дар ин маврид чандон дуруст нест, чун ин таъбир майлонҳоеро низ ифода мекунад, ки аслан вуҷуд надоранд, ё ҳоло нестанд.

Бояд ба назар гирифт, ки барои дилхоҳ хонанда, бегуфтугӯ, бисёр муҳим аст, ки ин ё он ҳодиса, ахбору маълумот бо чӣ анҷом меёбад ва чӣ пайомадҳое хоҳад дошт. Таҷриба нишон медиҳад, ки худи журналистон дар ин ё он мавзуъ камтар пешгӯӣ мекунанд. Инро ба салоҳдиди коршиносон вомегузоранд, ки дар аксари маврид дуруст ҳам ҳаст.
Мониторинги анҷомдодаи мо нишон медиҳад, ки дар 80% матолиби иқтисодии нашрияи “Тоҷикистон”, 60% мавзуъҳои иқтисодии “Минбари халқ”, 87% “Ҷумҳурият ва 73% маводи иқтисодии “Азия-Plus” пешгӯӣ вуҷуд дорад.

Натиҷаи мониторинги қаблӣ аз таҳқиқи ҳозира ҳудуди 7%-23% тафовут дорад.

**Диаграммаи №11**

Зимнан, дар 5% матолиби иқтисодии “Азия-Plus”, 15% чунин маводи “Ҷумҳурият”, 9% “Минбари халқ” ва 29% нашрияи “Тоҷикистон”, ки соли гузашта тадқиқ шуда буданд, пешгӯиҳо вуҷуд надоранд.

Маъмулан, истифодаи фақат як сарчашма (манбаъ) дар таҳияи матолиб низ метавонад танҳо дар журналистикаи хабарӣ ҷо дошта бошад. Аммо матолиби таҳлилӣ ҳузури якчанд сарчашмаро тақозо менамояд. Журналистикаи замони шӯравӣ, ки бештар хусусияти идеологӣ дошт, истифодаи якчанд сарчашмаро ҳатмӣ намедонист. Имрӯз вуҷуд доштани якчанд сарчашма, аввалан, агар маънии беғаразии журналистро дошта бошад, баъдан, хонандаро низ итминон мебахшад, ки ҳамаи ҷонибҳои манфиатдор ба мавзуъ ҳарфу маълумоти доштаи худро пешкаш кардаанд.

Мониторинги феълии мо мо нишон медиҳад, ки мутаносибан дар 60% матолиби “Азия-Plus” ва “Минбари халқ”, инчунин (мутаносибан) дар 40% маводи иқтисодии “Ҷумҳурият” ва “Тоҷикистон” якчанд сарчашма истифода шудааст.

Барои қиёс бо соли гузашта кофист, ки диаграммаи зерро аз назар гузаронем, то дарк кунем, ки вазъ ба чӣ самте тағйир хӯрдааст. Фикр мекунем, ҳолати қаблӣ мушобеҳи мониторинги ҳозира аст ва бо дарсади начандон каму боло дар арқом тафовут дорад.

**Диаграммаи №12**

Тавре муҳаққиқон мегӯянд, “шаффофият ин воқеиятнигории нав аст”. Бо нишон додани андешаҳои мухталиф дар матлаб, журналист беғаразии худро нишон дода, ҳамзамон хулосаи умумиро аз мавод ба хонанда вогузор мекунад. Оё воқеан, ин талабот дар расонаҳои чопии мо дар давраи мониторинг риоя шудааст ва ё на? Барои посух гуфтан ба ин кофист ба диаграммаи 14 (дар боло) таваҷҷуҳ кунем.

Нашрияи “Азия-Plus” дар давраи аз сентябри соли 2017 то феврали соли 2018 дар матолиби нашршудаи иқтисодӣ - 74%, “Ҷумҳурият- 34%, “Минбари халққ”- 54% ва “Тоҷикистон”- 74% андешаҳои мухталифро ҷо додааст.
Омӯзиш нишон дод, ки сатҳи аз ҳама баланди вуҷуд доштани андешаҳои мухталиф дар нашрияҳои “Азия-Plus” ва “Ҷумҳурият” (дар ҳар ду расона баробари 74%) ба назар мерасад.

Ва инак, барои муқоиса диаграммаи зер пешниҳод мегардад:

**Диаграммаи №13**

Ин диаграмма гувоҳӣ аз он медиҳад, ки сатҳи истифодаи андешаҳои мухталиф дар расонаҳои чопии кишвар беҳтар шудааст, аз ҷумла агар дар мониторинги гузашта (с. 2017) нашрияи “Минбари халқ” умуман аз ин унсур истифода накарда бошад (100%), дар мониторинги феълӣ он 46%-ро ташкил медиҳад.

Қайд бояд кард, ки мавзуи марбут ба иқтисодро коршиноси соҳа баҳогузорӣ намояд, ба манфиати кор аст. Дар матбуоти Тоҷикистон истифода аз баҳои коршиносон меъёри нав бошад ҳам, оҳиста-оҳиста рушд меёбад.

Тавре аз таҳқиқу пажӯҳиши вазъ ба мо маълум гардид, дар 80% матолиби “Азия плюс”, 74% -и “Ҷумҳурият”, 54%-и “Минбари халқ” ва 67% матолиби “Тоҷикистон” баҳои коршиносон ба мавзуъҳои иқтисодӣ ҷо дорад.

**Диаграммаи №14**

Бо дарки ин масъала масъулини расонаҳои чопии кишвар ва рӯзноманигорон дар соли равон (манзур давраи мониторинг аст) кӯшидаанд, ки баҳои коршиносонро дар нашрияҳои худ бештар аз пеш ҷо бидиҳанд. Бо фарқ аз соли 2017 дар “Азия-Plus” дар соли 2018 назари коршиносон аз 35% ба 80% боло рафта, дар “Ҷумҳурият” аз 15% то 74%, дар матолиби иқтисодии “Минбари халқ” аз 5% то 54% ва дар “Тоҷикистон” аз 35% то 67% (арқоми аввал ба соли 2017 ва баъдӣ ба соли 2018 марбутанд) афзоиш ёфтааст.

Дар Ҷумҳурии Тоҷикистон чанд сол қабл аз ин “Меъёрҳои ахлоқи касбии фаъолияти журналистӣ дар Тоҷикистон” таҳияву қабул шуда (30 октябри с.2009), вобаста ба он Шӯрои ВАО –и кишвар (ниҳоди мустақили танзимкунандаи меъёрҳои касбии рӯзноманигорон (10 январи с.2010) низ таъсис ёфт.

Мониторинги мо нишон дод, ки ин меъёрҳо дар матолиби иқтисодии нашрияҳои “Ҷумҳурият” ва “Минбари халқ” комилан (100%) риоя гардида, дар ҳафтаномаҳои “Азия плюс” ва “Тоҷикистон” (дар баъзе ҳолат) каме вайрон шудаанд.

Агар ба таври муқоиса ба диаграммаи зер назар кунем, сурати ҳол (дар соли 2017 ва соли 2018) бештар рӯшан мешавад, ки аз якдигар чандон тафовут надоранд.

**Диаграммаи №15**

Дар соли равон дар матолиби иқтисодии нашрияи “Минбари халқ” риояи ахлоқи касбӣ нисбат ба соли гузашта беҳтар шуда, аз 65% ба 100% расидааст.

Истифодаи омори расмӣ дар матолиб маънои то куҷо ҷиддӣ будани матлаби омодашударо дорад. Мониторинги анҷомдодаи мо нишон медиҳад, ки “Минбари халқ” дар матлабҳояш омори расмиро аз ҳама бештар истифода мебарад – 80%, дар ҷойи дуввум “Ҷумҳурият”-у “Тоҷикистон” бо касби 67% ва дар зинаи охир нашрияи “Азия-Plus” бо 60% қарор доранд.

**Диаграммаи №16**

Омӯзиши қаблӣ (мониторинги соли 2017) ва муқоисаи он бо натоиҷи мониторинги ҳозира нишон медиҳад, ки истифодаи омори расмӣ дар матолиби иқтисодии нашрияҳо тағйироти куллиро дар бар нагирифтааст. Ба ҳар сурат, арқом ба гунаи боло аз ин бозгӯ аст.

Ҷой додани ҳодисаи мушаххас зимни таҳияи матолиб аз як ҷониб маводро ҷолиб намояд, аз сӯйи дигар ҳамчун далели такконбахши мавзуъ баромад карда, ҷиддияти мавзуи баррасишавандаро нишон хоҳад дод. Бо вуҷуди истифода аз ин унсур, ин талаботи муҳим на ҳамеша дар расонањои чопии Тоҷикистон риоя мегардад. Дараҷаи аз ҳама зиёди истифода шудани ҳодисаи мушаххас дар матлабҳои марбут ба мавзуъҳои иқтисодӣ дар давраи мониторинги ҷорї ба ҳафтаномаи “Тоҷикистон” (67%) мансуб буда, “Азия-Plus”-у “Ҷумҳурият” мутаносибан 60% ва “Минбари халқ” 40% аз он баҳравар гаштанд.

**Диаграммаи №17**

Дар соли 2017 аз ҳодисаи мушаххас дар матолиби иқтисодӣ аз ҳама камтар нашрияи “Ҷумҳурият” (80%) истифода карда, имсол ин рақамро як баробар коҳиш дода, ба 40% расонидааст.

Бо истифода аз омили хабар журналист барои хонанда маълум мекунад, ки ӯ аз интихоби ин мавзуъ ягон ҳадафи дигар надошта, танҳо бо сабаби ба вуқӯъ пайвастани ин ва ё он ҳодиса (омили хабарӣ) ба ин мавзуъ даст задааст.

Дар матолиби иқтисодии 4 моҳи ахири соли 2017 ва як моҳи аввали соли 2018 “Азия-Plus” 40%, “Ҷумҳурият”-у “Минбари халқ” 53% ва “Тоҷикистон” 40% аз омили хабарӣ барои таҳияи матолиби зарурӣ истифода кардаанд.

**Диаграммаи №18**

Агар вуҷуд доштани омили хабарӣ дар матолиби иқтисодии “Азия-Plus” дар соли 2017 ба 100% баробар бошад, ин рақам дар соли равон (давраи мониторинги нав) ҳамагӣ 40%-ро ташкил медиҳад. Аммо дар матолиби “Ҷумҳурият” аз 100%-и истифоданашуда ба 53% -и истифодашуда баробар шудааст.

Ҳолатҳои зиёде дар журналистика вомехӯранд, ки манбаъҳои ахбор номи худро ошкор намекунанд. Барои ин сабабҳо гуногун буда метавонанд: ё амнияти шахсӣ, ё ногувориҳои пайомади зикр шудани номаш дар хабар ва ғайра. Журналистон бо таъбирҳои гуногун, масалан “манбаи мо, ки аз гуфтани номаш худдорӣ кард”, “аз рӯи маълумоти расмӣ”, “манбаъҳои мо хабар медиҳанд” истифода мекунанд.

Ин гуна ҳолатҳо дар расонаҳои чопӣ низ зиёд вомехӯранд. Бояд гуфт, дар таҷриба исбот шудааст, ки ин гуна маълумотҳо аксари вақт тасдиқи худро меёбанд. Муҳимаш ин аст, ки дар пешниҳоди чунин манбаъҳо тавозун вайрон нагардад.

Мониторинги анҷомдодаи мо нишон дод, ки дар дар давраи моҳи августи соли 2017 то феврали соли 2018 ҳамагӣ 7% матолиби иқтисодии “Азия-Plus”, 33% чунин масоили “Тоҷикистон” ва мутаносибан 20% “Ҷумҳурият” ва “Минбари халқ” сарчашмаҳои ноошкор доштанд.

**Диаграммаи №19**

Тавре мебинем, натиљањои мониторинги якум (с.2017) ва мониторинги љорї тафовути кам доранд. Сарчашмаҳои ноошкор ва истифодаи он дар матолиби иқтисодӣ 3-5% тағйир ёфтаасту бас.

Барои хабарнигор на танҳо ҷараёни ҷамъоварии маълумоту ахбор, балки шеваи пешниҳоди он низ муҳим аст. Шакли пешниҳод метавонад гуногун бошад. Имкон дорад ҳамчун омори расмӣ дар алоҳидагӣ онҳоро пешниҳод кард, ё ба таври графика (инфографика), ҷадвал, ё тариқи аксу тасвирҳо.

Омӯзиши мо нишон дод, ки дар нашрияҳои “Ҷумҳурият” ва “Минбари халқ” тақрибан аз ин шеваҳои асосноккунӣ истифода намебаранд. На дар шакли ҷадвал ва на графика. Дар мавриди графика бошад, дар ин ду расона умуман истифода набурдаанд.

7% матолиби иқтисодии “Азия-Plus” графика, 13% акс ва 20% он ҷадвал доранд.

Матолиби “Ҷумҳурият” бошад, ҳамагӣ дар 7% маводи иқтисодӣ акс дошта, аз ҷадвалу графика умуман истифода нашудааст.

Дар ду нашрияи боқимонда (“Минбари халқ” ва “Тоҷикистон”) каму беш аз аксҳо истифода шудаасту бас.

**Диаграммаи №20**

Бо диаграммаи боло ошно шуда, тағйирёбии начандон беҳтари вазъро дар ин самт эҳсос хоҳем кард.
Истифода аз акс (сурат) барои ҳар як расона, аз ҷумла нашрияҳои чопӣ, бояд дар авлавият қарор дошта бошад. Дар давраи мониторинги якум (с. 2017) нашрияҳои “Азия-Plus”, “Ҷумҳурият” ва “Минбари халқ” дар матолиби иқтисодии чопшуда ҳеч аксе истифода накардаанд, вале дар давраи омӯзиши нав (с.2018) “Азия плюс”-13%, “Ҷумҳурият”-7% ва “Минбари халқ” -15% аксро ҷо додаанд. Дар ин самт “Тоҷикистон” дар соли 2017-ум 6% ва дар соли 2018-ум 20% нишондод дорад.

**Диаграммаи №21**

Ҷадвал ва истифодаи он дар ВАО-и чопӣ ҳарчанд унсури нав нест, аммо шева ва тарзи пешниҳоди он, сохт ва тартиби ҷадвал тағйир ёфта, барои мукаммал кардани матлаб истифода мешавад.
Нашрияи “Ҷумҳурият” на дар соли 2017 ва на дар соли 2018, дар матолиби иқтисодии чопшуда аз ҷадвал истифода накардааст. Ҳафтаномаи “Минбари халқ” дар соли гузашта аз ин унсур умуман кор нагирифта бошад, дар давраи омӯзиши ҷадид (с.2018) ҳудуди беш аз 90%-и маводи иқтисодиашро бо ҷадвал комил кардааст. Зимнан, “Азия-Plus” 15% (соли 2017) ва 20% (соли 2018), “Тоҷикистон”- 12% (соли 2017) ва 13% (2018) аз ҷадвал дар матолиби иқтисодиашон истифода кардаанд.

**Диаграммаи №22**

Диаграммаи поён (диаграммаи №24) аз мавзуъҳое дарак медиҳад, ки аҳамияти иҷтимоӣ доранд ва он қариб дар ҳама нашрияҳои мавриди омӯзиш ба қадри зарурӣ ҷо дорад.

Пешниҳоди маълумоту матолибе, ки аҳамияти иҷтимоӣ доранд, яке аз авлавиятҳои рисолати журналистика маҳсуб меёбад. Аз рӯйи ин принсип “Азия-Plus” - 67%, “Ҷумҳурият”- 80%, “Минбари халқ”-20% ва “Тоҷикистон” аз ҳама бештар - 87% матолиби иқтисодӣ нашр кардаанд, ки аҳамияти иҷтимоӣ доранд.

**Диаграммаи №23**

Соли 2017 (дар мониторинги якум) омода кардани чунин матолиби иқтисодӣ дар ҳамаи нашрияҳои таҳқиқшуда ба 100% баробар будааст.

Миёни матолиби иқтисодии нашрияҳо, ки аҳамияти иҷтимоӣ доранд, ҳамчунин мавзуъҳое ҳастанд, ки барои доираи мушаххас равона шудаанд. Яъне, ин гуна матлабҳо аз ҷониби коршиносон, олимон навишта шуда, танҳо ба доираи муайяни хонанда иртибот мегиранд. Ин гуна маводҳо, агарчӣ хонандаи кам доранд, вале бисёрии вақт мавзуъҳоро равшан намуда, маълумоти алтернативӣ пешниҳод мекунанд.

Зимнан, чунин матолиб дар “Азия-Plus”, “Тоҷикистон” ва “Ҷумҳурият” 27%, дар “Минбари халқ” 47% ба назар расиданд.

**Диаграммаи №24**

Дар матолиби давраи омӯзиши якум (с. 2017) чунин матлабҳо ба назар нарасидаанд. Албатта, аксари нашрияҳои мавриди омӯзиши мо хусусияти миллӣ доранд. Аз ин хотир, маводҳояшон низ бештар хусусияти умумимиллиро фаро мегиранд. Аз ҷумла, “Тоҷикистон” аз ҳама зиёдтар (93%), “Азия-Plus” 60%, “Ҷумҳурият” 33% ва “Минбари халқ” 40% матолиби иқтисодӣ нашр кардаанд, ки муҳтавои умумиллӣ доранд.

**Диаграммаи №25**

Дар соли 2017 дар нашрияи “Ҷумҳурият” ягон матлаби иқтисодӣ, ки аҳамияти умумиллӣ дошта бошад, нашр нашудааст. Дар “Минбари халқ” ҳамагӣ 5%, “Тоҷикистон” – 18% ва “Азия-Plus” - 25% чунин мавод нашр шудааст.

Дар баробари ҳамаи ин, баъзан матолибе низ бисёр муҳиманд, ки ба манотиқ бахшида шудаанд. Ин бештар аз он вобаста аст, ки як нашрия дар минтақаҳо хабарнигор дорад, ё не, оё хонандагон аз минтақаҳо барояш матолиб пешниҳод мекунанд, ё не. Давраи омӯзишӣ нишон дод, ки дар “Азия-Plus” 27%, “Тоҷикистон” 7%, “Минбари халқ” 7% ва “Ҷумҳурият” 20% матолиби иқтисодӣ нашр шудаанд, ки аҳамияти минтақавӣ доранд.

**Диаграммаи №26**

 Агар мониторинги якумро (с. 2017-ро ба соли равон қиёс кунем, маълум мешавад, ки дар ин ҷода бархе расонаҳо дастовард дошта, дигарон ҳануз бо мушкил рӯ ба рӯянд.

**Хулоса**

 Маврид ба ёдоварист, яке аз паҳлуҳои муҳими омӯзиш (мониторинг)-и мо ин маълум намудани таваҷҷуҳи матбуоти даврӣ ба масоили иқтисодӣ буд. Ҳамзамон мо бояд маълум мекардем, ки кадом самти иқтисод дар нашрияҳо мавриди таваҷҷуҳ қарор доранду кадом бахшҳо диққати журналистонро ба худ камтар ҷалб мекунад. Бешак, маълум аст, ки намояндагони ВАО ба ин ё он самт метавонанд аз рӯйи омили хабариаш авлавият диҳанд. Аз ин ҷост, ки як бахш метавонад дар як ҳафта бартарӣ дошта бошад, баъдан барои чанд муддат “фаромӯш” гардад. Дар ин ҷода натиҷаҳои нашрияи мустақили сиёсӣ-иҷтимоӣ (русзабон)-и “Азия-Plus” – ро метавон алоҳида қайд кард. Матолиби иқтисодии он дар нисбати ҳамаи дигар нашрияҳои тадқиқшуда бештар буда, бо такя ба арқому далел, баҳои коршиносон ва дар бахши таҳлил навишта шудаанд.

**Мониторинги расонаҳои электронии Тоҷикистон**

Як сол пас аз пайдоиши Интернет (ИМА, соли 1969) 50 сол мегузарад. Ҳарчанд Интернет дар кишварҳои пасошӯравӣ, аз ҷумла Тоҷикистон, хеле дертар ворид гардид, аммо дар ҷаҳони мутамаддин он барвақт ба аз яке воситаҳои асосии иртиботии ҷомеа табдил ёфта, дар як муддати кӯтоҳ тавонист, ки ба индустрияи табъу нашр таъсири амиқ гузорад ва боиси пайдоиши сомонаҳои электронии матбуот ва расонаҳои электронӣ гардад.

Дар Тоҷикистон Оҷонсии иттилоотии «Авеста» ([www.avesta.tj](http://www.avesta.tj) ) аввалин ВАО-и онлайнӣ мебошад, ки аз ҷониби ТҒД «Кӯҳи Нор» -и журналист Зафар Абдуллоев дар ибтидои соли 2004 ба фаъолият шурӯъ кардааст.

Ҳамин тавр, 14 сол аст аст, ки дар Тоҷикистон журналистикаи интернетӣ ба вуҷуд омад. Оҷонсиҳои иттилоотии хусусии интернетӣ, аз қабили «Азия плюс» ([www.news.tj](http://www.news.tj) ), «Озодагон» ([www.ozodagon.com](http://www.ozodagon.com) ), «Тоҷнюс» ([www.tojnews.tj](http://www.tojnews.tj) ) ба фаъолият шурӯъ карданд. Дертар ягона хабаргузории расмии ҷумҳурӣ АМИТ «Ховар» сомонаи худ- [www.khovar.tj-ро](http://www.khovar.tj-ро) фаъол намуд.

Ҳоло аксари нашрияҳои бонуфуз сомонаҳои электронии худро дар Интернет доранд. Дар баробари ин, аксари вазорату идораҳо ва ширкатҳо сомонаҳои корпоративии худро таъсис дода, тавассути он иттилоъ паҳн мекунанд.

Вобаста ба ин, пайдоиши саволи “Ба журналистикаи интернетӣ бадал шудани Воситаҳои ахбори омма чӣ зарурат дорад?”, дигар чандон мантиқӣ нест. Маълум аст, ки журналистикаи тоҷик аз тамоилҳои ҷаҳонӣ канор буда наметавонад.

Дар бораи паҳлуҳои мусбати журналистикаи интернетӣ ҳамчунин гуфта мешавад, ки маводи расонаҳои интернетиро чун матбуоти даврӣ метавон такрор ба такрор хонд. Ин имконияти истифодаи чунин расонаҳоро нисбат ба радиову телевизион бештар мекунад. Ҳамчунин имкониятҳои нави технологии Интернет, номаҳдудии ҳаҷми мавод, истифодаи аксу навор, садо ва дастрасӣ дар тамоми олам расонаҳои онлайниро нисбати матбуот пешсаф кардааст. Ҳамин аст, ки таваҷҷуҳи аудитория ба расонаҳои онлайнӣ сол то сол афзуда истодааст.

Дар баробари паҳлуҳои мусбат ҳамчунин аз камбудиҳои журналистикаи интернетӣ ҳам мегӯянд. Аз ҷумла, гуфта мешавад ранги монитор чашмро хаста мекунад, суръати мутолиаро суст менамояд ва билохира дараҷаи эътимод ба маводи интернетӣ камтар аст.

Барои бартараф намудани ин мушкилот зарурати чандрасонаӣ (мултимедиявӣ) кардани маводи расонаҳои интернетӣ пеш омад. Он имкон медиҳад, ки хонанда аз мутолиаи матн хаста нашавад ва иттилоъро зуд дарк карда тавонад. Чандрасонаӣ ин технологияи муосири иттилоотии компютерӣ аст, ки дар системаи компютерӣ матн, садо, акс навор, тасвири графикӣ ва аниматсияро ба ҳам муттаҳид мекунад. Яъне, пахши иттилоъ метавонад ҳамзамон тавассути чанд канали иртиботӣ аз қабили аудио, видео ва иртиботи виртуалӣ сурат гирад. Бинобар ин, чандрасонаӣ системаи ягонаи иттилоотӣ аст, ки ба намудҳои гуногуни ВАО асос ёфта, маҳсулоти онҳо аксаран ба ҳам омезиш ёфтаанд. Яъне, иттилооти чандрасонаӣ системаи мукаммалест, ки дар он байни матн, аудио, акс, видео, инфографика алоқамандии маъноӣ ва мантиқӣ вуҷуд дорад. Масалан, акс ё навор ҳамчун мусаввараи матн хизмат мекунанд ва ё матн барои шарҳ додани аксу навор истифода мешавад.

Чаро бояд сомонаҳо чандрасонаӣ шаванд?

Аввалан, солҳои охир теъдоди расонаҳои интернетӣ афзуд, хонандаҳо ба мутолиаи ҳамаи онҳо вақт надоранд. Онҳо ба ҳамон расона таваҷҷуҳ мекунанд, ки маводро ҷолибу фаҳмо пешниҳод менамояд.

Аз ҷониби дигар, аудиторияи расонаҳои интернетиро аксаран ҷавонон ва нафароне ташкил медиҳанд, ки камтар одати мутолиа ва дарки онро доранд. Барои онҳо пешниҳоди аудиовизуалии иттилоъ бештар муассир аст.

Махсусан истифодаи ин василаҳо дар матолиби иқтисодӣ, ки дар назари аввал гӯё барои мухотаб ҷолиб нестанд ва дерҳазмшавандаанд, муҳим аст. Ҳамчунин истифодаи василаҳои чандрасонаӣ барои ошкор намудани маълумоти молиявиву иқтисодӣ имконоти бештар доранд.

**Шарҳи мониторинг**

Дар доираи мониторинги мазкур, мо тамоил ва сифати матолиби иқтисодии 4 расонаи интернетии хабарсози кишварро, ки сомонаҳои интернетӣ доранд, яъне “Ховар” - сомонаи расмии хабаргузории Агентии миллии иттилоотии Тоҷикистон, аввалин хабаргузории мустақили кишвар - “Азия плюс”, хабаргузории “Озодагон” - аввалин хабаргузории минтақавии Тоҷикистон, ки барои кишварҳои Осиёи Марказӣ хабару таҳлил таҳия мекунад, “Тоҷнюс” – хабаргузории мустақили мамлакат, ки ахбору таҳлили алтернативӣ пешниҳод мекунад, мавриди омӯзиш қарор додем.

Мутаассифона, дар давраи нави мониторинги мо ду сомона – “Тоҷнюс” ва “Озодагон” аз фаъолият бозмонданд. Дуввумӣ танҳо то нимаҳои моҳи ноябри соли 2017 матолиб пахш намуд, ки онҳо мавриди таҳлил қарор гирифтаанд. “Тоҷнюс”, ки барвақттар аз фаъолият бозмонд, аз баррасии мо канор монд.

Ҳамин тавр, мо ду сомонаро дар шакли комил ва якеи дигарро то замони фаъолияташ мавриди омӯзиш қарор додем.

Омӯзиши матолиби иқтисодии ин расонаҳо 4 моҳи соли 2017 ва 1 моҳи соли 2018 (сентябр – декабри соли 2017 ва январи соли 2018)- ро дар бар мегирад. Ин давра махсус барои он интихоб шудааст, ки маҳз дар ин замон баррасии буҷети мамлакат шурӯъ гардида, ба парлумон пешниҳод мешавад. Маълум аст, ки вобаста ба ин, инъикоси масоили буҷавӣ дар ВАО, аз ҷумла расонаҳои интернетӣ, афзоиш меёбанд.

Дар маҷмӯъ, 3 расонаи номбаршуда дар ин муддат 75 матлаби иқтисодӣ ба нашр расондаанд. Аз ҷумла “Ховар” - 22 матлаб, “Азия плюс” 32 матлаб, “Озодагон” – 21 матлаб. Ҳарчанд ҳамаи онҳо дар омӯзиш истифода шуданд, аммо тасмим шуд, ки барои равонии кор ва беғаразии натиҷагириҳо танҳо 60 матлаб аз ҳар се расона ба доираи мониторинг фаро гирифта шаванд:

“Азия плюс” - 20 мавод (33 %);

“Озодагон” – 20 мавод (33 %);

“Ховар” - 20 мавод (33 %).

Гуфтанист, ки дар Мониторинги якум (с.2017) аз 4 расонаи электронї 91 мавод мавриди баррасї ќарор гирифта буд.

**Диаграммаи №1**

Агар соли гузашта танҳо 10% матолиби иқтисодии “Азия плюс” то андозае душворфаҳм (7%) ва мантиқан пайваст (3%) набуданд, имсол ин мушкил умуман вуҷуд надорад. Воқеан ҳам, матолиби соли гузашта, ки ин мушкилро доштанд, аксаран ба матлабҳои коршиносон иртибот доштанд. Имсол бошад, дар ин нашрия коршиносон камтар мавод навиштаанд.

**Диаграммаи №2**

Истифодаи мафҳумҳои иқтисодӣ дар матолиби расонаҳои интернетӣ ҳарчанд рӯ ба афзоиш аст, аммо ҳамоно ин масъала ҷо дорад. Агар “Азия плюс” назар ба соли гузашта 44% вобаста ба шарҳи мафҳумҳо пешрафт дорад, дуи дигар ҳамагӣ 6%. Ҳол он ки бисёрии мафҳумҳои иқтисодӣ барои хонандаи тоҷик нав буда, ба шарҳ ниёз доранд.

**Диаграммаи №3**

**Диаграммаи №4**

Албатта, барои мо ҳам ҷолиб ва тасаввурнопазир буд, ки “Азия плюс” барин расонаи касбӣ дар соли гузашта ҳамагӣ 58% аз ин унсури муҳим –лид истифода бурдаасту халос. Зеро, агар мегӯянд сарлавҳаи муваффақ 50% муваффақияти як матлаб аст, мавқею мақоми зерсарлавҳа низ камтар нест. Акнун “Азия плюс” дар матолибаш ба таври комил аз лид истифода менамояд. Ҳамагӣ 5% матлабҳои “Озодагон” онро надоранду халос. Аммо “Ховар”, агар соли гузашта 13% аз лид истифода кардааст, имсол умуман аз истифодаи он сарфи назар намудааст.

**Диаграммаи №5**

Ҷойи баҳс надорад, ки дар замони имрӯзи пурмаълумот, ҷалб намудани мухотабон кори осон нест. Аксу тасвирҳои марбут ба матн яке аз ин василаҳост, ки хонандаро ба мавзуъҳои муҳим ҷалб мекунад. Расонаҳои интернетии Тоҷикистон ин нуктаро дуруст дарк кардаву тақрибан дар ин замина мушкил надоранд. Танҳо як масъала боқӣ мемонад: ҳангоми истифодаи аксу тасвирҳо то куҷо ҳуқуқи муаллифӣ риоят мешавад ва манбаъ зикр меёбад?

 Оре, 95% матолиби “Азия - плюс” акс доранд ва дигарон 100%, вале ба назар мерасад, ки “Азия-пюс” маҳз аксҳои худиро истифода менамояд. Аз ин хотир, аз масъалаҳои эҳтимолии нақзи ҳуқуқи муаллиф ва риоят нашудани Меъёрҳои ахлоқи касбӣ метавонад осуда бошад.

**Диаграммаи №6**

Қисмати “буридашуда”, ки низ як ҷузъи муаррифии матлабҳост, то ҷое мақоми худро дар матолиби расонаҳои интернетӣ пайдо мекунад. “Азия плюс” аз он таҳқиқот то инаш 46% дар ин замина пешрафт дорад ва “Озодагон” 42%. Аммо ин тамоил дар “Ховар” баръакс батамом аз байн рафтан дорад. Дар давраи мониторинги якум, агар мо 6% “қисмати буридашуда”-ро дар матолиби ин расонаи ҳукуматӣ мушоҳида карда бошем, ин давра дар ягон матлаб он ба назар нарасид.

**Диаграммаи №7**

Овардани ривоят, ё як қиссаи муассир дар матолиб, барои дарку ҳазми мавзуъҳо мусоидат менамояд. Аммо танҳо “Азия плюс” аз он давраи таҳқиқот то ин давра ҳамагӣ 3% ин унсури муҳимро бештар кардааст. “Озодагон” 70% ва “Ховар” бошанд, баръакс 40% камтар кардаву дар матолибашон умуман онро истифода набурдаанд.

**Диаграммаи №8**

Рушди ҳодиса гуфта, мо он чиро дар назар дорем, ки муаллифони матолиб то куҷо доираи вусъати мавзуъро фарох намудаанд. Боз ҳам танҳо “Азия-плюс” аст, ки аз он давра то ин давраи мониторинг 7% ин ҷузъи муҳимро рушд додааст. “Озодагон” ва “Ховар” баръакс, мутаносибан 36% ва 25% рушди ҳодисаро коҳиш додаву дуввумӣ, агар дар 10% матлабҳояш аз он истифода кардааст, “Ховар” аз он батамом истифода набурдааст.

**Диаграммаи №9**

Пешгӯӣ ё фарзия ба он хотир дар матлаб, хоса маводи иқтисодӣ муҳим аст, ки барои хонанда ва масъулин паҳлуҳои мушкилзои масъаларо равшан мекунанд. Он аксари вақт аз ҷониби коршиносу таҳлилгарон сурат мегирад. “Азия-плюс” фарзиясозиҳои худро назар ба давраи аввали мониторинг 29% бештар карда бошад, “Озодагон” 11% ва “Ховар” 8% камтар намудаанд.

**Диаграммаи №10**

Њарчанд дар бораи кам шудани сарчашмаҳои маълумот журналистони тоҷик зиёд мегӯянд, боиси хурсандист, ки расонаҳои мавриди назари мо дар ин замина пешрафт доранд. “Азия-плюс” 38%, “Озодагон” 9%, “Ховар” 9% бештар аз қабл дар матлабҳояшон якчанд манбаи хабарро истифода намудаанд.

**Диаграммаи №11**

Аммо корбурди андешаҳои коршиносона дар муқобили андешаҳои расмӣ, ҳамон тавре дар суҳбатҳои журналистон аз камбуди он мегӯянд, дар мониторинги мо ҳам бозтоби худро ёфт. Бубинед, “Азия-плюс” аз он давраи таҳқиқот то ин давра андешаҳои мухталифро 42%, “Озодагон” бошад 54% коҳиш додаанд. “Ховар” ҳамон тавре, ки қаблан ҳам аз истифодаи ин гуна сарчашмаҳо худдорӣ мекард, ҳоло ҳам мавқеи худро дигар накардааст.

**Диаграммаи №12**

Аз камбуди коршиносон, хоса дар бахши иқтисоду буҷа журналистони тоҷик ҳамеша мегуфтанд. Дуруст аст, ки дар шабакаҳои иҷтимоӣ, аз ҷумла Фейсбук, гуруҳҳои хос, масалан "Хабарҳои иқтисодии Тоҷикистон” (ЕНТ) нафароне ҷамъ шудаву масоили муҳимро баррасӣ мекунанд, вале истифода аз онҳо дар матолиби журналистони тоҷик чандон зиёд нест.

Барои мо ҳам ҷолиб буд, ки дар даври гузаштаи мониторинг “Ховар” дар истифодаи коршиносон пешгом бошад. Аммо ин дафъа, бо кадом сабабе он тақрибан 90% коҳиш ёфта. Аммо дар “Азия-плюс” 47% ва дар “Озодагон” 16% истифода аз коршиносон бештар шудааст.

**Диаграммаи №13**

Риоя гардидани Меъёрҳои ахлоқи касбӣ ва роҳ надодан ба таҳқиру туҳмат ва халалдоршавии дигар бандњои “Меъёрњои ахлоќии фаъолияти журналистї дар Тољикистон” дар матолиби иқтисодии журналистони тоҷик шоистаи таҳсин аст.

**Диаграммаи №14**

Тавре дар муқаддима зикр намудем, ҷиҳати роҳандозии “ҳукумати электронӣ” тақрибан ҳамаи вазорату идораҳои ҳукуматӣ сомонаҳои худро фаъол кардаанд. Мантиқан, пешниҳод намудани омори расмӣ аз тариқи онҳо дигар набояд мушкил бошад. Аммо бо кадом сабабе “Ховар” истифодаи ин ҷузъи муҳимро 25% ва “Озодагон” 12% кам кардаанд. “Азия -плюс” бошад 3% бештар намудааст.

**Диаграммаи №15**

Овардани ҳодисаи мушаххас дар матолиб ба он маъност, ки матлаби мазкур ҳаётӣ буда, бо зиндагии воқеии ҷомеа иртибот мегирад. Дар “Азия-плюс” ва “Озодагон” ин нуктаро амиқ дарк кардаанд ва аз ин хотир назар ба соли гузашта мутаносибан 39% ва 8% овардани ҳодисаҳои мушаххасро зарур донистаанд. Аммо дар “Ховар” ҳарчанд соли гузашта 19% матлабҳояш аз ин унсур истифода мекард, имсол аз он сарфи назар намудаанд.

**Диаграммаи №16**

Албатта, истифодаи сарчашмаҳои ноошкор дар матолиб як андоза таъсирнокии онро коҳиш медиҳад, ё ақаллан мухотабро ба шубҳа мебарад. Ба ҳар сурат, манбаи ошкор боис ба эътимоди бештар аст. Аммо, дар шароите, ки журналистон мегӯянд манбаъҳои хабар кам шудаанд, истифода аз онҳо бад нест. Хоса, агар гап сари маълумоте равад, ки моҳияти ҷамъиятӣ дорад ва манбаъҳои расмӣ аз гуфтани онҳо ҳазар мекунанд. “Ховар” ҳамоно истифодаи ин гуна манбаъҳоро ҷоиз намедонад, аммо дар “Азия-плюс” ва “Озодагон” дар ин давраи омӯзиш ин гуна сарчашмаҳо мутаносибан 16% ва 3% афзоиш ёфтаанд.

**Диаграммаи №17**

Дар шароити феълӣ, ки манбаъҳои пахши хабар хеле зиёд шудаанд ва мухотабон барои хондани матолиби калонҳаҷм моил нестанд, истифода аз унсурҳои муъҷазбаёнӣ, хоса дар матолиби иқтисодӣ, мақсаднок аст. Дар мониторинги љорї истифода аз ин унсур дар се расонаи интернетӣ якхела аст. Муҳимтар аз ҳама “Ховар”, ки дар мониторинги қаблӣ аз ин унсур умуман истифода намекард, ҳоло 10% матолибашро бо графика пурра намудааст.

**Диаграммаи №18**

Аксу тасвир матлабро зеби нав мебахшанд ва асоснок мекунанд. Хуб аст, ки истифодаи ин унсур дар матолиби зери назари расонаҳои мо рў ба рушд аст. “Азия-плюс” назар ба давраи гузаштаи омӯзиш 67%, “Озодагон” 12% истифодаи аксро бештар намудааст. Танҳо дар матолиби иқтисодии “Ховар” истифода аз акс 30% тамоили камшавӣ дорад.

**Диаграммаи №19**

Аммо ҷадвал дар матолиби иқтисодии ин давра камтар ба мушоҳида расид ва назар ба соли гузашта ҳолати камшавӣ дорад. “Азия-плюс” 11%, “Озодагон” 3% ва “Ховар” 1% истифодаи ҷадвалро камтар кардаанд.

**Диаграммаи №20**

Агар унсури чандрасонаии онлайнграфика дар матолиби давраи мониторинги якум умуман ба назар намерасид, ин дафъа “Азия-плюс” ва “Озодагон”дар 5% матлабҳояшон аз он истифода намудаанд. Танҳо “Ховар” аст, ки истифодаи онро ҳоло ҳам зарур намешуморад.

**Диаграммаи №21**

Истифода аз унсури чандрасонаии интерактивинфографика низ дар матолиби давраи мониторинги якум умуман ба назар намерасид, аммо ин дафъа дар “Азия-плюс” ва “Озодагон” 5% матлабҳояшон аз он истифода намудаанд. Танҳо “Ховар” аст, ки истифодаи интерактивинфографикаро ҳоло ҳам зарур намешуморад.

**Диаграммаи №22**

Истифодаи ин унсурҳо дар ҳама расонаҳо коҳиш ёфтааст: дар “Азия-плюс” 45% ва дар “Озодагон” 100%. “Ховар” мисли дар мониторинги гузашта, умуман аз ин аносир истифода накардааст.

**Диаграммаи №23**

Пештар ҳам дар матолиби иқтисодӣ истифода аз графика, акс ва ҷадвал сурат мегирифт. Аммо графикаву ҷадвал бештар дар нашрияҳои илмӣ ва соҳавӣ ба назар мерасиданд. Ҳоло стандартҳои нави журналистӣ қабул гардидаанд, ки кам гуфтану бештар маълумот пешниҳод карданро тақозо менамояд. Ҷои нигаронӣ дорад, ки истифода аз онҳо назар ба давраи аввали омӯзиш дар “Азия-плюс” то 7%, “Озодагон” 2% ва дар “Ховар” 100% коҳиш ёфтааст.

**Диаграммаи №24**

Журналистикаи конвергенӣ ё омехта яке аз шартҳои ҳифз гардидани журналистикаи фаъол аст. Яъне, ба гуфтаи коршиносон танҳо расонаҳое метавонанд худро аз ҷаҳли нобудшавӣ ҳифз намоянд, ки акнун танҳо фаъолияти чопӣ (нашрия), садоӣ (радио) ва тасвирӣ (ТВ) надошта, балки аз ҳарсе унсур якҷоя истифода менамоянд. “Азия-плюс”, ки дар даври аввали омӯзиши мо аз видео умуман истифода намекард, ин дафъа дар 5% матолибаш аз он истифода намудааст. “Озодагон” бошад истифодаи ин унсурро 13% бештар кардааст. “Ховар” бошад мисли дафъаи гузашта аз истифодаи видео дар матолиби иқтисодиаш парҳез менамояд.

**Диаграммаи №25**

Агар “Азия-плюс” ва “Озодагон” дар давраи мониторинги якум ягон матолиб бо садо надоштанд, ҳоло дар 5% матлабҳоро бо садо нашру пахш кардаанд. “Ховар” ҳамоно истифодаи садоро зарур намедонад.

**Диаграммаи №26**

**Диаграммаи №27**

Хуб аст, ки аксарияти расонаҳо матолиберо ба мухотабон мерасонанд, ки аҳамияти иҷтимоӣ доранд. Танҳо дар “Ховар” ин тамоил 21% коҳиш ёфтааст.

**Диаграммаи №28**

Яке аз ҳадафҳои мо аз омӯзиши расонаҳо иборат аз он буд, ки таваҷҷуҳи онҳоро ба мавзуъҳои иқтисодӣ ва ба кадом самт майли бештар доштанашонро маълум намоем. Албатта, расонаҳои тоҷик бештар ба омили хабарии мавзуъҳо такя мекунанд. Бо ин ҳама, баъзе мавзуъҳое вуҷуд доранд, ки расонаҳо ба онҳо бештар таваҷҷуҳ доштаанд.

Барои “Азия-плюс” мавзуи бонку проблемаҳои он, агар дар давраи мониторинги якум мавзуи рақами як буд, ҳоло ин мавзуъ танҳо 4% -ро дарбар мегирад. Аммо сиёсати пулии кишвар барои ин расона муҳим буда, 16% матолибаш ба ин мавзуъ иттифоқ доранд. Мавзӯи буҷа бошад мисли даври аввали омӯзиш 12% -и матолиби иқтисодии онро ташкил медиҳад. Мақоми масоили вобаста ба энергетика ва масоили демографӣ мисли дафъаи гузашта 8% , муҳоҷират, нақлиёт, тиҷорат, хизматрасониҳо, мавзуъҳои марбут ба стратегияи иқтисодии мамлакат, кишоварзӣ ва истеҳсолот 4% мавзуъҳои иқтисодии расона будаанд.

Дар матолиби иқтисодии “Озодагон” мавзуи бонку масоили вобаста ба он назар ба соли гузашта 8% коҳиш ёфта бошад ҳам, ҳамоно мавзуи рақами як аст, чун 24% матолибаш ба он иртибот мегирад. Аммо пайгирии мавзуъҳои марбут ба буҷаи кишвар дар ин давра дар расона ҷойгоҳи хос гирифтаанд: 16% матолиби расона ба он вобаста аст. 12% матолиби иқтисодӣ бошанд, ба мавзуи кишоварзӣ ва сиёсати иқтисодӣ марбутанд. Мавзуъҳои сиёсати пулӣ, қарзи хориҷӣ ва стратегияи иқтисодӣ 8% матолиби иқтисодии нашрия маҳсуб меёбанд. 4% мавзуъҳо бошанд, ба мавзуи муҳоҷират, буҳрони иқтисодӣ ва савдои хориҷӣ пайвандӣ доштаанд.

Агар барои “Ховар” мавзуъҳои кишоварзӣ, истеҳсолот ва буҷа дар давраи мониторинги якум авлавият доштанд, ҳоло ҷои ин мавзуъҳоро энергетика ва истеҳсолот гирифтааст. 17% матолиби иқтисодии расона фарогири ин масоиланд. Мавзуъҳои бонкдорӣ ва бозори меҳнат бошанд, 13% матолиби давраи нави мониторинг будааст. Воридоти маҳсулот, роҳсозӣ ва буҷа акнун 8% матолиби иқтисодии расонаанд. Ба масоили вобаста ба туризм, кишоварзӣ, савдои хориҷӣ ва сиёсатҳои иқтисодӣ 4% маводҳои расона бахшида шудаанд.

**ХУЛОСА**

Мехоҳем ё не, журналистикаи интернетӣ ҷойгоҳи журналистикаи анъанавиро танг мекунад. Аммо дар Тоҷикистон, ба назари мо, бо вуҷуд доштани 5 мушкил ин бахш суст рушд меёбад:

1. Мавҷуд набудани базаи моддӣ — техникӣ дар сомонаҳо. Сомонаҳои Тоҷикистон худкифо нестанд ва имконияти маблағгузории бештарро барои рушди худ надоранд;
2. Нарасидани кадрҳои ҳирфаӣ. Тақрибан дар ягон муассисаи тањсилоти олии Тоҷикистон ҳанӯз журналисти интернетӣ омода карда намешавад. Он нафароне, ки метавонанд асари чандрасонаӣ эҷод кунанд, ё худомӯзӣ кардаанд ва ё аз семинарҳои созмонҳои хориҷӣ онро омӯхтаанд;
3. Суст будани суръати Интернет дар Тоҷикистон дар сомона гузоштан ва аз он хондани журналистикаи интернетӣ, хоса маводи чандрасонаиро мушкил мегардонад;
4. Дар Тоҷикистон истифодаи Интернет барои муштариён аз дигар кишварҳо гаронтар аст. Сатҳи пасти маош имконият намедиҳад, ки ҳамагон ба Интернет дастрасии доимӣ дошта бошанд;
5. Сомонабандиҳои Хадамоти алоқаи Тоҷикистон. Дар Тоҷикистон сомонабандии расонаҳои мустақил бо ҳар баҳона характери доимӣ гирифтааст ва ин барои дастрасии муштариён ба сомонаҳои мақбулашон мушкилӣ эҷод мекунад.

**Мониторинги барномаҳои радиоҳои Тоҷикистон**

Дар доираи мониторинги мазкур мо дар назди худ мақсад гузоштем, ки тамоюл ва сифати матолиби иқтисодии 4 радиои Тоҷикистонро мавриди баррасӣ қарор диҳем.

Инҳо барномаи иқтисодии Радиои давлатии “Тоҷикистон” (“Иқтисод ва ҷаҳон”), барномаи таҳлилӣ-иқтисодии “Имрӯзи экономикс” аз Радиои “Имрӯз”, “Молияи ман” аз Радиои “Ватан”, барномаи хабарии “Хабари рӯз” аз Радиои “Имрӯз” ва барномаи хабарии Радиои “Азия-плюс” мебошанд.

Дар маҷмӯъ, аз 4 радиои номбаршуда 80 барнома барои мониторинг интихоб гардид:

Радиои “Тољикистон” – 20 барнома (25%);

Радиои “Имрўз” - 20 барнома (25%);

Радиои “Ватан” - 20 барнома (25%);

Радиои “Азия-плюс” - 20 барнома (25%).

Сабаби интихоби маҳз ин шохисњо (индикаторҳо) он буд, ки дар барномаҳои радиоӣ самтҳои мазкур баррасии бештар мехоҳанд ва таҳлили бештарро тақозо мекунанд.

Бояд гуфт, ки дар Мониторинги якум (с.2017) аз радиоњои мазкур 425 барнома мавриди баррасї ќарор доштанд. Омил ва сабаби нисбат ба Мониторинги якум кам будани маводи баррасишаванда дар он аст, ки теъдоди камтари маводњо барои арзёбии мушаххас имкони бештар фароњам меоварад.

**Самтҳои мавзуъҳои иқтисодӣ**

**Диаграммаи №1**

Кишоварзӣ яке аз соҳаҳои муҳим дар Тоҷикистон буд ва ҳаст. Ин диаграмма шаҳодат бар он аст, ки дар радиоҳои давлатӣ, хусусан Радиои “Тоҷикистон” бештар ба бахши кишоварзӣ (20 барнома) диққат дода мешавад.

Аз рӯи ин диаграмма хулоса баровардан мумкин аст, ки дар радиоҳои «Имрӯз», “Азия-плюс” ва “Ватан” ба ин бахш умуман вақт ҷудо нашудааст ва ин радиоҳоро мавзуоте ҷалб мекунанд, ки шумораи бештари шунаванда доранд.

**Диаграммаи №2**

Мавзуи соҳибкорӣ ва дастгирии соҳибкорон дар барномаҳои радио ба таври махсус инъикос мегардад. Раванди иқтисоди бозаргонӣ барои барномаҳои радио низ як омили пешравӣ ва ба даст овардани реклама шудааст. Радиои «Имрӯз» аз 20 барнома дар 4-тоаш (20%), Радиои «Ватан» аз 20 барнома дар 6-тоаш (30%), Радиои «Тоҷикистон» аз 20 барнома дар 7-тоаш (35%), Радиои “Азия-плюс” аз 20 нашри хабарӣ дар 2 барнома (10%), мавод таҳия намудаанд.

Баъзе барномаҳои иқтисодии радиоҳо бо дастгирии соҳибкорон таҳия мегарданд, масъулони радио инро пинҳон намекунанд ва ба ин қисмат таваҷҷуҳи махсус дода мешавад. Дар ҷараёни барнома чандин маротиба сарпарасти барнома эълон мегардад ва мавзуи баррасишуда бештар ба мавзуи мувофиқ ба соҳаи сарпараст таҳия мешавад.

**Диаграммаи №3**

Аз рӯйи диаграммаи №3 пай бурдан мумкин аст, ки бонкдорӣ ва низому навигариҳои он дар радиоҳои Тоҷикистон чандон тарғиб ва дастгирӣ карда намешаванд. Ҳарчанд дар муддати моҳҳое, ки барномаҳоро пайгирӣ мекардем, дар соҳаи бонкдорӣ хеле навигариҳо ба амал омаданд ва дар ин низом дигаргунињо ҷорӣ шуданд, масъалаи бе маблағ мондани бонкҳо низ хеле масъалаи ташвишовар буд, радиоҳо ба ин масъала чандон таваҷҷуҳ накардаанд ва шарҳу эзоҳи махсус барои мардум пайваста расонда нашудааст. Маҷмуан дар ин самт Радиои “Ватан” бо барномаи “Молияи ман” (17 барнома (85%), дар нисбати дигар радиоҳо пешсаф аст. Радиои “Имрӯз” низ каму беш (8 барнома (40%) ба ин мавзуъ даст мезанад. Радиои «Тоҷикистон» дар нисбати радиоҳои мазкур камтар (6 барнома (30%), Радиои “Азия-плюс” бошад, ҳамагӣ дар 2 нашри хабарӣ (10%) ин мавзуъро пайгирӣ кардааст.

**Диаграммаи №4**

Соҳаи сохтмон ва мушкилоти он аз ҳама камтар мавриди таваҷҷуҳу тарғиби радиоҳои Тоҷикистон будааст ва дар радиоҳои ғайридавлатии кишвар ин мавзуъ қариб ки баррасӣ намегардад.

Аз 80 барномаи таҳлилшуда Радиои “Тоҷикистон” дар 16 барнома (20%), Радиои “Ватан” дар 6 барнома (7%), Радиои “Имрӯз” дар 9 барнома (11%) ва Радиои “Азия-плюс” дар 2 хабар (2%) барномаву гузоришу мусоҳибаву хабар пахш кардаанд.

Лозим аст, ки ин соҳаи муҳими ҳаёти мардум, мушкилот ва дастовардҳои он низ бояд пайваста дар радиоҳо мавриди таваҷҷуҳу баррасӣ қарор гиранд.

**Диаграммаи №5**

Буҷет ва масъалаҳои ба он дахлдор низ яке аз мавзуъҳои муҳим барои мардум ба ҳисоб мераванд. Дар ин диаграмма мушоҳида кардан мумкин аст, ки дар баъзе аз радиоҳои ғайридавлатӣ ба ин масъала кам таваҷҷуҳ дода мешавад.

Ба ин масъала аз ҳама бештар Радиои «Тоҷикистон» таваҷҷуҳ кардааст ва дар ин бобат барномаҳо таҳия ва пахш шудааст. Тибқи пажуҳиши мо дар 6 моҳи пайгиришуда оид ба ин масъала Радиои “Тоҷикистон” 21 барнома (26%), Радиои “Азия-плюс” 11 хабар (14%), Радиои “Ватан” 7 барнома (9%), Радиои “Имрӯз” 12 барнома (15%) таҳия ва пахш намудаанд.

Танқиду таҳлил дар ҷудо кардани буҷа ба ин ё он соҳа ё танқиди камбудиҳои қабули буҷаи солонаи кишвар, нисбат ба 3 радиои дигар, мутаассифона, дар Радиои «Тоҷикистон» ба чашм намерасад.

**Диаграммаи №6**

**Фаҳмо будани мавод барои шунаванда**

**Диаграммаи №7**

**Диаграммаи №8**

Матни наттоқӣ ё дикторӣ дар ҳамаи радиоҳо хуб аст, матнро наттоқон, ба истиснои баъзе барномаҳо, бо овози фаҳмою диққатҷалбкунанда мехонанд. Дар барномаҳои радиоҳои «Ватан» ва «Имрӯз» матнҳо кӯтоҳ, муъҷаз ва фаҳмо буда, бо лаҳни шево ба самъи шунаванда расонида мешавад ва дар ин бахш радиоҳои ғайридавлатӣ аз Радиои «Тоҷикистон» пешсафтар ҳастанд.

Дар ҳамаи радиоҳои ғайридавлатӣ хабарҳои роҷеъ ба иқтисодиёт фавран пахш гардида, мавзуъҳо то ҳадди имкон муҳокима мегарданд. Аммо тавре аз рӯи ин диаграмма дидан мумкин аст, дар радиоҳо баъзан робитаи мантиқии байни хабарҳо гум мешавад, ки ба андешаи мо, сабаби ин балад набудани ровӣ ё муҳаррири бахш ба масъалаҳои иқтисодӣ мебошад.

**Диаграммаи №9**

Тавре аз рӯи диаграммаи №9 маълум мегардад, дар баъзе радиоҳо барномаҳои иқтисодӣ танҳо хабарӣ буда, дар онҳо рубрика ва фаслҳо ба назар намерасанд, ба мисли радиоҳои «Имрӯз», “Азия-плюс”. Радиои «Ватан» тавре гуфтем, мавзуъҳоро бештар бо истифода аз сарпарасти барнома пайгирӣ менамояд ва аз ин рӯ, кам мешавад, ки як барномаи он чандин рубрика ва қисматҳо дошта бошад. Дарвоқеъ, вақти ин барномаҳо ҳам маҳдуд аст, вале дар ҷараёни он аз ороиши мусиқӣ ба таври фаровон истифода карда мешавад.

Радиои «Тоҷикистон» бошад, анъанаҳои пешини радиоро давом медиҳад, дар ҳама барномаҳои иқтисодӣ рубрика ва қисматҳо мавҷуданд ва муаллифон вобаста ба ҳар гуна паҳлуҳои мавзуъ таҳлилҳои худро ба гӯши шунаванда мерасонанд. Дар ин бобат, ин кори Радиои «Тоҷикистон» сазовори дастгирӣ ва пайравии радиоҳои дигар аст.

Ба эҳтимоли зиёд, дар баъзе аз барномаҳои тарғиботӣ ё дорои сарпараст, махсусан дар барномаҳои Радиои «Ватан», дар пахши ин ё он суруд завқ ё пешниҳоди сарпараст ба инобат гирифта мешавад.

**Диаграммаи №10**

Дар ҳамаи барномаҳои радиоие, ки мо мавриди омӯзиш қарор додем, мушоҳида кардем, ки ороиши мусиқӣ хеле хубу ҷолиб аст.

Аз рӯйи диаграммаи №10 мушоҳида кардан мумкин аст, ки ба ин кор чӣ дар радиоҳои давлатӣ ва чӣ ғайридавлатӣ, муваффақ гардидаанд. Дар барномаҳои Радиои «Тоҷикистон» кӯшиш мекунанд аз ороиши мусиқии гуногунжанр ва вобаста ба мавзуъ истифода баранд ва дар ҷараёни барномаҳои ҳисоботӣ ё барномаҳое, ки вақти зиёд мегиранд, аз мусиқии ором истифода мебаранд. Вале, радиоҳои ғайридавлатӣ кӯшиш менамоянд, ки дар ҷараёни барномаҳояшон аз мусиқии ҳозиразамон ва таронаҳои маъруфи рӯз истифода кунанд.

**Диаграммаи №11**

Яке аз роҳҳои диққатчалбкунанда, боэътимод ва «зинда» шудани барномаҳо дар радиоҳо истифода гардидани мусоҳиба аст.

Дар бобати истифодаи мусоҳиба дар барномаҳо Радиои «Тоҷикистон» пешсаф аст ва ҳам барномаҳои он аксаран таҳлилӣ мебошанд. Дар қиёс ба соли қаблӣ дигар расонаҳо низ жанри мусоҳибаро афзун намудаанд. Ҳарчанд кам мешавад, ки ин мусоҳибаҳо ҷанбаи танқидӣ дошта бошанд, бештари онҳо ҷанбаи шарҳ ё ҳисоботӣ доранд.

Дар радиоҳои дигар, ҳатто дар барномаҳое, ки сарпарасти онро ин ё он ширкат, ин ё он сохтор ба ӯҳда дорад, аз жанри мусоҳиба истифода намегардад, ки боиси тааҷҷуб аст, чунки истифода аз мусоҳиба метавонад барномаро рангоранг ва шуниданӣ намояд.

**Сифати кушодани мавзуъ аз рӯйи сохтор**

**Диаграммаи №12**

**Диаграммаи №13**

**Диаграммаи №14**

**Диаграммаи №15**

Тавре ки дар боло ишора намудем, аксари барномаҳои радиоҳои ғайридавлатӣ дар қолаби жанрҳои хабарӣ пешниҳод мешаванд ва ё эълони ахбори қурби асъор аз меъёр зиёд истифода мешавад. Бо вуҷуди ин, дар шабакаҳо барномаҳои таҳлилӣ дар нисбати мониторинги гузашта зиёд шудаанд. Вале мутаассифона, жанри тадқиқоти журналистӣ, ки шунавандаи зиёд дорад, дар радиоҳо умуман ба назар намерасад.

**Диаграммаи №16**

Аз диаграммаи №16 мушоҳида кардан мумкин аст, ки хусусан дар барномаҳои иқтисодии радиоҳо воқеа ва қиссаҳо ё ривоят фаровон истифода мешаванд. Ин махсусан дар ҳолати такрорёбии як мавзуъ сурат мегирад, ки радиоҳо бо пайдо шудани хабари наве дар ин боб аз таърих зиёд истифода мебаранд. Махсусан, Радиои «Тоҷикистон» ва Радиои «Ватан» аз ин гуна таъриху қиссаҳо хуб истифода мекунанд ва таваҷҷуҳи шунавандагонро зиёд ба худ ҷалб мекунанд. Лозим аст, ки радиоҳои дигар низ ин таҷрибаро омӯзанд.

**Диаграммаи №17**

Риояи меъёрҳои ахлоқӣ низ яке аз талаботи барномаҳои хушсифат мебошад. Аз диаграммаи №17 дидан мумкин аст, ки чунин талабот дар ҳамаи радиоҳо хуб риоя мегардад. Сабаб дар он аст, муҳаррирону ровиён њангоми баррасии мавзуъҳо «нарм» ҳастанд. Радиои «Тоҷикистон» радиои муҳимтарини давлатӣ аст ва табиист, ки ҳангоми баррасӣ ё омодасозии барномае роҷеъ ба вазорат, ширкате, ки ба давлат пайвандӣ дорад, аз танқид кор намегиранд. Фаъолияти ширкатҳои хусусие, ки ба иқтисодиёт рабт доранд, дар барномаҳои ин радио баррасӣ намешаванд, зеро ба қавли масъулон дар ин ҳолат масъулони баландпояи радио ҳатман барномаро тарғиботӣ ҳисоб мекунанд.

Радиои «Ватан» бошад, ба ҷурми сарпараст доштан дар аксар барномаҳояш бештар аз тарғибот кор мегирад ва ҳатто фаъолияти рақибони шаркати сарпарасташро ба баррасӣ намекашад. Ин аст, ки дар барномае вайрон шудани меъёрҳои ахлоқӣ ба назар намерасад. Диаграмма нишон медиҳад, ки дар муқоиса ба мониторинги қаблӣ тағйироти ҷиддие нест.

**Диаграммаи №18**

Чун дар барномаҳои Радиои «Тоҷикистон» жанрҳои таҳлилию мусоҳибаю гузориш истифода мешаванд, пас, мантиқан пешгӯийи вазъи иқтисодиро низ фақат дар ин гуна барномаҳо дидан мумкин аст. Ҳарчанд ин гуна пешгӯйиҳо аксар ҳолат аз рӯи дид ё назари шахсони вобаста ба масъалаҳои иқтисодӣ дар Ҳукумат омода мегарданд ва назари мухолиф ба назар намехӯрад.

Дар барномаҳои дигар радиоҳо бошад, тавре гуфтем, дар аксар ҳолат аз жанрњои хабарӣ, хабари васеъ ё хабари кӯтоҳ истифода мешавад ва ин ҷо, пешгӯийи дурнамои вазъ ба назар барнахӯрд.

**Тавозун дар пешниҳоди мавзуъ**

Таҳлилҳо ифодагари онанд, ки дар радиоҳо баъзан як манбаъ ва баъзан чанд манбаъ истифода мегардад, ки омили омода гардидани барномаи хубу шуниданӣ аст. Омӯзиш нишон дод, ки Радиои «Тоҷикистон” аз 1 сарчашма (омору хабаргузориҳои давлатӣ) истифода мебарад, радиоҳои “Азия-плюс”, “Ватан” ва “Имрӯз” аз якчанд сарчашма истифода мебаранд.

**Асосноккунӣ**

Як далели хубу хурсандибахш ин аст, ки дар барномаҳои иқтисодии ҳамаи радиоҳое, ки мо омӯхтем, аз рақаму далелҳои расмӣ истифода мекунанд. Ва баъзан барои қиёс аз далелҳои ғайрирасмӣ ва овозаҳо низ истифода менамоянд.

Радиои «Тоҷикистон» тавре дар боло гуфтем, мекӯшад бо вуҷуди фаровон истифода бурдан аз жанрҳои гуногуни журналистӣ ва рубрикаҳои гуногун, ороиши хуби мусиқӣ, аз истифодаи сарчашмаи ғайрирасмӣ дар аксар ҳолат истиҳола кунад, радиоҳои «Имрӯз», “Азия-плюс” ва «Ватан» бошанд, барои ҷолиб пешниҳод шудани мавзуъ гоҳо аз овозаю далелҳои ғайрирасмӣ низ истифода менамоянд.

Тавре дар боло ишора кардем, дар баъзе ҳолатҳо барои муқоиса кардан ё барои ба шунаванда хубтар аён шудани мавзуъ дар баъзе радиоҳо факту далелҳои ғайрирасмӣ низ истифода мегарданд. Вале Радиои “Тоҷикистон” факту далелҳои ғайрирасмиро аксар ҳолат танҳо ба хотири рад кардани ин маълумоти ғайрирасмӣ истифода мебарад.

Як ҳолате, ки ҳангоми тадқиқот ба мо аён гашт, ин истифодаи архив ё бойгонӣ мебошад. Мувофиқи мушоҳидаи мо, ба истиснои Радиои «Тоҷикистон», дар дигар радиоҳои мавриди назар, аз бойгонӣ истифода карда намешавад. Мушкил ва сабаб ҳамонест, ки гуфтем: Радиоҳои ғайридавлатӣ бештар аз жанрҳои хабарӣ истифода мебаранд ва дар ҳолати бозгашт ба мавзуъ истифода аз бойгонӣ бо як ё ду ҷумла сурат мегирад.

Тарзе ки дар боло ишора намудем, истифодаи овозаҳо дар радиоҳо хеле кам аст ва онҳо истифодаи омори расмиро нисбат ба овозаҳо афзалтар медонанд. Ба фикри мо, баён ва тасдиқу инкор намудани овозаҳо ба манфиат буда, шунавандаро бештар менамоянд.

**Фарогирии мавод**

Мушоҳидаҳо нишон доданд, ки радиоҳо бештар ба мавзуъҳои сатҳи ҷумҳуриявӣ таваҷҷуҳ доранд. Шояд вазъи иқтисодии радиоҳо имкон намедиҳад, ки ба минтақаҳо ва ноҳияҳо сафари корӣ карда, масъалаҳои доғи онҳоро низ баррасӣ кунанд. Танҳо Радиои «Тоҷикистон», ки имкони молии бештар дорад, бо истифода аз хабарнигорони худӣ, ба инъикоси масоили иқтисодии минтақаҳо даст мезанад.

Аксар барномаҳои иқтисодии радиоҳои ғайридавлатӣ бештар масоили шаҳри Душанберо дарбар мегиранд. Ин аз мушкили доғи журналистикаи иқтисодӣ ба ҳисоб меравад. Мушкили дигар ин аст, ки дар аксар барномаҳои иқтисодии радиоҳои ғайридавлатӣ манфиатҳои доираҳои алоҳида тарғиб мегардад. Ба ибораи дигар гӯем, ба радиоҳо баъзан лозим меояд, ки барномаҳои тарғиботию ташвиқотии корхонаҳои алоҳида ва ё созмонҳои байналмилалиро таҳия намоянд.

Чун ҳамеша бо сабабҳои дар боло зикршуда, дар ин бобат Радиои «Тоҷикистон» истисно аст.

**Мониторинги телевизионҳои Тоҷикистон**

**Барномаҳои иқтисодии ТВ “Тоҷикистон 1”**

Дар Телевизиони давлатии “Тоҷикистон 1” чун дар давраи мониторинги якум 5 барномаи иқтисодӣ пахш мешавад – “Амал”, “Агроиқтисод”, “Соҳибкор”, “Иқтисоди сабз” ва “Ҷаҳони иқтисод”. Ҳамчунин барномаи иттилоотии “Ахбор” ҳам ба инъикоси масоили гуногуни иқтисодӣ даст мезанад.

**Барномаҳои ТВ “Ҷаҳоннамо”**

Барномаҳои иқтисодии Шабакии давлатии иттилоотии “Ҷаҳоннамо” низ тағйир наёфтаанд. Чун дар давраи мониторинги якум, 3 барномаи иқтисодӣ – “Иқтисод”, “Рушд”, “Хабарҳои иқтисодӣ” пахш мешаванд, ки тибқи жанр ба барномаҳои таҳлилӣ шабоҳат доранд ё ҳамин тавр ҳам номида мешаванд. ТВ “Ҷаҳоннамо” як барномаи дигаре низ дорад, ки гоҳе ба гунаи мусоҳиба ва гоҳе ток-шоуи хурдформат аст. Он барномаи “Сӯҳбати рӯз” ном дошта, бо ширкати коршиносон аз ҷумла масоили иқтисодӣ ва молиявӣ низ баррасӣ мегарданд.

**Гузоришҳои ТВ “Мавҷи озод”**

Шабакаи телевизионии “Мавҷи озод” (ноҳияи Восеъ), барномаҳои иқтисодӣ надорад. Дар доираи барномаи иттилоотӣ баъзан мавзуъҳои иқтисодии бештар вобаста ба кишоварзӣ, баррасӣ мешаванд.

**Гузоришҳои ШТР “СМ-1”**

Шабакаи телерадиошунавонии “СМ-1” (Хуҷанд) барномаҳои вежаи иқтисодӣ надорад. Мавзуъҳои иқтисодӣ ва молиявӣ вобаста ба аҳамияти мавзуъ ва доғ буданашон, асосан дар барномаҳои итттилотӣ инъикос меёбанд. Баъзан, масалан, дар тафовут аз пойгоҳи ҳамсони худ ”Мавҷи озод”, дар доираи гузориши васеъ баррасӣ мегарданд.

**I. Фаҳмо будани мавод барои аудитория**

**Диаграммаи №1**

Забони барномаҳо дар умум фаҳмост. Аммо дар қиёс бо давраи мониторинги якум, забони барномаҳои иқтисодии телевизионҳои давлатиро мо пасттар баҳогузорӣ намудем, зеро воқеан ҳам, дар барномаҳо назари коршиносон, ки ҳатман бо истилоҳоти касбии худ шарҳу тавзеҳ медиҳанд, ба таъбиру ифодаҳои содатар барои бинанда ниёз дорад. Ин кори бевоситаи рӯзноманигор аст, ки чунин шарҳ ё тавзеҳро таъмин намояд. Азбаски дар барномаҳои хабарии телевизионҳои ғайридавлатӣ бештар назари мусоҳибони одӣ гунҷонда шудааст, сода будани забон дар сатҳи баландтар аст.

**Диаграммаи №2**

Шарҳи содаи ин диаграмма дар муқоисаи ду соли тадқиқот чунин аст: Агар дар давраи мониторинги якум фоизи истилоҳоти иқтисодии дар барномаҳои телевизионҳои давлатӣ дар ҳудуди 30% ва дар телевизионҳои ғайридавлатӣ 5% бошад, имсол ин нишондиҳанда мутаносибан ба 45% ва 25% афзудааст.

 Ва ҳамчунин диаграммаи зер, ки “шарҳи истилоҳоти иқтисодӣ”-ро бозгуйӣ менамояд, аз он ҷиҳат ҷолиб аст, ки агар дар давраи мониторинги якум диаграмма тамоман набудани ин амалро дар барномаҳо нишон диҳад, диаграммаи имсола нишон медиҳад, ки ин нишондиҳанда беш аз 35% афзудааст.

**Диаграммаи №3**

Диаграммаи №4, ки нишондиҳандаҳои маводи пахшшударо аз руйи ҳодиса ва руйдодҳо воқеӣ бояд нишон диҳад, дар давраи мониторинги якум ба чунин шакл буд:

**Диаграммаи №4**

Аммо назари мо дигар аст. Ба андешаи мо, ҳадаф аз зикри “Ҳодиса/Воқеа” бояд ифшогари он бошад, ки оё барои пахши мавод баҳонаи хабарии мустақим вуҷуд дорад ё на. Чунки дар ҳар навъ маводи телевизионӣ агар ҳангоми пахш баҳонаи иттилоотӣ набошад, ҳиссаи таваҷҷуҳи бинанда коста мегардад. Аз ин рӯ, баҳогузории имсолаи мо баръакси давраи мониторинги якум хоҳад буд.

**Диаграммаи №5**

Инкишофи мавзуъ дар аксарияти мавод мушоҳида мешавад. Дар баъзе гузоришҳои иттилоотии ТВ “СМ-1” ва ТВ “Мавҷи озод” мавзуъҳо бо назардошти жанр хеле муъҷаз омада, инкишоф наёфтаанд. Дар умум ин нишондиҳанда 95% бар 90% ба фоидаи дар давраи мониторинги якум давраи мониторинги якум аст, вале ҳамчунон бо назардошти он, ки имсол нисбат ба соли гузашта 10 мавод камтар таҳқиқ шудааст, метавон ҳадс зад, ки тағйироти ҷиддие дар ин муқоиса вуҷуд надорад.

**Диаграммаи №6**

Дар барномаҳо ва гузоришҳои иқтисодии телевизионҳо пешгӯӣ нисбат ба давраи мониторинги якум камтар дида мешавад. Шояд яке аз сабабҳо бештар ба амалия такя кардани рӯзноманигорон ва худдорӣ аз натиҷаҳои норавшан дар чунин масоил бошад. Чунин тарзи рафтор то андозае нишондиҳандаи муносибати ҷиддӣ ба мавзуъ аст.

**II. Тавозун дар пешниҳоди мавзуъ**

**Диаграммаи №7**

Тавозуни мавзуъ дар мавод маънии истифодаи якчанд манбаи иттилоот аст. Ин талабот аз ҳама бештар дар маводи барномаҳои “Тоҷикистон 1” ва гузоришҳои ТВ “Мавҷи озод” ва ТВ “СМ-1” мушоҳида шуд, вале мутаассифона, қолаби зоҳирӣ ҳам ба назар мерасад. Мурод аз манбаъҳои гуногун андешаҳои гуногун, назарҳои мухталиф ва хулосаҳои дигаргуна бояд бошад. Дар аксар барномаҳои зикршуда андешаҳо атрофи мавзуҳое, ки метавонанд баҳснок бошанд, ҳамеша такрори якдигаранд.

Нишондиҳанда агар дар давраи мониторинги якум (с. 2017) ба андозаи 51% бошад, дар соли 2018 то 35% пасттар шудааст.

**Диаграммаи №8**

Бо вуҷуди он, ки назари коршинос дар аксарияти маводи санҷидашуда ҷой дорад, бояд як нозукиро ба эътибор гирифт, ки дар барномаҳои телевизионҳои давлатӣ ин вазифаро воқеан коршиносони касбии мақомдор иҷро намудаанд ва коршиносони озод хеле кам назар додаанд ва назари одамони одие, ки ин ҳодисаҳо ба онҳо рабт доранд, қариб дида намешавад. Баръакс, телевизионҳои ғайридавлатӣ ғолибан дар симои мусоҳибони маъмулӣ бештар намунаи коршиносро ҷилва додаанд. Зиёдаравӣ дар ҳар ду ҳолат ҳам ба нафъи бинандаи одӣ нест. Сарфи назар аз эроди боло, аз дидгоҳи талаботи касбӣ нишондиҳандаи хуб аст.

Тафовути ҷиддӣ байни давраи мониторинги якум (с. 2017), ки 85% буд ва мониторинги љорї (с.2018) бо 80% , ба назар нарасид.

**Диаграммаи №9**

**Диаграммаи №10**

Ду диаграммаи боло дар муқоисаи натиљаи мониторингњо дар робита бо бандҳои тадқиқоти мо: “Меъёрҳои ахлоқи касбӣ” ва “Асосноккунӣ” тафовути назаррас надоранд. Агар теъдоди нисбатан камтари мавзуъҳои баррасишударо имсол ба инобат бигирем, натиҷа ҳамон аст, ки соли гузашта буд. Воқеан ҳам, дар гузоришу барномаҳо аз омори расмӣ хеле зиёд ва мувофиқи матлаб истифода бурдаанд.

**Диаграммаи №11**

 Агар дар давраи мониторинги якум (с.2017) 50% маводи иқтисодии телевизионҳо дар асоси ҳодисаҳои воқеӣ омода шудаанд, имсол нишондиҳанда поинтар фуромада, тахминан 35%-ро ташкил медиҳад.

**Диаграммаи №12**

Яке аз унсурҳои хеле муҳими барномасозӣ ва хусусан дар мавзуъҳои ба арқом мутааллиқ, мисли иқтисод, мавҷудияти графика аст, ки мавзуъро сода ва фаҳмо менамояд. Хеле ҷолиб аст, ки ҳиссаи ин бахши муҳими барномаҳои иқтисодӣ дар тӯли сол рушд кардааст. Агар дар давраи мониторинги якум ин нишондињанда дар ҳудуди 27% будааст, имсол нишондиҳандаи мазкур 38% аст. Дар умум метавон гуфт, ки 10% бештар шудааст.

**Диаграммаи №13**

Истифода аз ҷадвалҳо, дар қиёс бо графика кори содатар бошад ҳам, барномаро рангин ва дарки мавзуъро роҳаттар мекунад. Ин нишондиҳанда ҳам рушд кардааст. Ба ҳисоби миёна ин нишондод агар соли гузашта дар 27% барномаҳо ҷой дошта бошад, дар зарфи сол тахмин ба 40% расидааст. Дар зер боз бо ду диаграммаи дигар, ки саривақт пешкаш намудани барномаҳо ва то кадом андоза ба ҳаёти одамони зиёд тааллуқ доштанашонро инъикос менамоянд, шинос мешавем.

**Диаграммаи №14**

**Диаграммаи №15**

Чунон ки аз муқоисаи сутунҳо барои ҳар ду мониторинг пайдост, дар масъалаи то кадом андоза саривақт пешниҳод намудани мавзуъҳои иқтисодӣ, сатҳи нишондод тақрибан яксон аст. Он ба ҳисоби миёнаи барои ҳар ду соли таҳқиқшуда 45%-ро ташкил медиҳад. Ва дар диаграмаи дуюм, ки таъсири маводи иқтисодиро ба ҳаёти одамони зиёд пайгирӣ мекунад, вазъ дигаргун нашудааст. Чӣ барои давраи мониторинги якум ва чӣ имсол, нишондиҳанда дар ҳудуди 80% аст. Ва табиист, ки фоизи боқимонда нишондиҳандаи аҳамияти мавод барои гуруҳҳои нисбатан хурд аст. Мантиқан, аз овардани чунин диаграмма худдорӣ намудем. Ҳамчунин аз овардани диаграммае сарфи назар намудем, ки аҳамияти мавзуъҳои иқтисодиро нишон медиҳад (ба далели он, ки нишондиҳанда дар фосилаи ду мониторинг иваз нашудааст) ва ҳамоно дар сатҳи 90% мондааст.

**Диаграммаи №16**

Муқоисаи нишондоди боло аз рушд дар ин самт гувоҳӣ медиҳад. Ба ҳисоби миёна агар дар давраи мониторинги якум (с. 2017) тақрибан 45% барномаҳо аз таҳлил бархурдор бошанд, ин нишондод соли равон ба 70% расидааст. Табиист, ки алҳол сухан на дар бораи сифат меравад, аммо онро мусбат арзёбӣ бояд кард, зеро афзоиши шумора хоҳу нохоҳ муҷиби беҳтар шудани сифат мегардад.

**Диаграммаи №17**

Ва ниҳоят, диаграммаи охирини мо, ки масъалаи ягон навъи пешгуйиҳоро дар маводи иқтисодии таҳқиқшуда аз 4 пойгоҳи телевизионӣ баррасӣ менамояд, хушҳолкунанда аст. Зеро пешгуйиҳои иқтисодӣ агар дар давраи мониторинги якум (с.2017) умуман ба назар нарасида бошанд, имсол онро дар 10% мавод дидан мумкин аст.

**ХУЛОСА**

Мониторинги мазкур нишон дод, ки фаро гирифтани мавзуъҳои иқтисодӣ дар пойгоҳҳои (стансияҳои) телевизионии ба тадқиқот ҷалбшуда, асосан бо ду роҳ амалӣ мешавад:

1. Дар стансияҳои телевизионии ғайридавлатӣ аз тариқи сужетҳои хабарӣ;
2. Дар стансияҳои телевизионии давлатӣ аз тариқи жанрҳои хронометражи эфирашон васеътар, мисли барномаҳои таҳлилӣ ё ток-шоу.

Ин дар навбати худ ба тарзи баён, содагии мавзуъҳо, истифодаи унсурҳои муҳими техникии барномасозӣ ва ҳатто интихоби коршиносону мусоҳибон, таъсир расондааст. Чун барномаҳо дар қолабҳои гуногун пешниҳод шудаанд, наметавон онҳоро бо ченаки барои ҳама баробари андозагирии сифат муқоиса намуд. Аз рӯйи шакл ва тарзи пешниҳод ин барномаҳо ва гузоришҳо сифати гуногун доранд.

**Хулосаҳои асосӣ чунинанд:**

1. Забони маводи иқтисодии пешниҳодшуда дар умум фаҳмо аст, вале ҳануз суфта нест. Хусусан, дар барномаҳои телевизионҳои давлатӣ, вақте аз коршиносони касбӣ истифода мекунанд, онро бояд ба назар гирифт, ки коршиносон мавзуъро асосан бо забону истилоҳоти хоси риштаи иқтисодии худ шарҳ медиҳанд, ки на ҳамеша барои бинандаи одӣ метавонад фаҳмо бошад;
2. Истифода аз истилоҳоти иқтисодӣ ва шарҳи истилоҳот, ки дар тадқиқоти мониторинги якум (с.2017) дар сатҳи хеле паст буд, тибқи нишондодҳои имсола дар маҳдудаи 40-45% рушд кардааст;
3. Дар бандҳои ”Инкишофи мавзуъ”, “Пешгӯйӣ”, “Истифодаи манбаъҳои гуногун”, “Меъёрҳои ахлоқи касбӣ” ва “Асоснокунии мавзуъ” нишондиҳандаҳо тақрибан дар сатҳи мониторинги якум (с.2017) њастанд ва онҳоро метавон қаноатбахш ҳисобид;
4. Истифода аз омор хеле хуб аст;
5. Истифода аз ду унсури муҳимми шарҳдиҳанда ва дарки мавзуъро осонкунанда, яъне графика ва ҷадвалҳо, боиси хушнудист. Ин нишондиҳанда дар ҳудуди тахминан 40% рушд кардааст;
6. Дар бахши “саривақтӣ” будани пешниҳоди мавзуъҳои иқтисодӣ нишондиҳанда барои имсол ҳам 45% мондааст;
7. Дар аксарияти мавод нишондиҳандаҳои “Алоқамандӣ ба ҳаёти одамон” ва “Аҳамияти мавзуъ” ҳамоно дар сатҳи баланд (90%) аст;
8. Ду банди муҳимми тадқиқот: “Натиҷаҳои таҳлил” ва “Пешгуйӣ” низ рушд кардаанд. Нишондоди онҳо нисбат ба мониторинги якум (с.2017) аз 10 то 25% бештар аст.

**ТАВСИЯҲО**

**Ба расонањои чопӣ:**

- Бо назардошти аҳамияти рӯзафзуни зарурати дарку фаҳми масъалаҳои иқтисодӣ дар зиндагии ҳаррӯза ва донистани ҳуқуқи хеш баҳри рӯзгори шоиста аз ҷониби сокинони кишвар, нашрияҳои мавриди пайгирӣ бояд сиёсати иттилоотии редаксияро ба самти инъикоси васеътари масоили иқтисодӣ бознигарӣ намоянд;

- Таъсис додани шӯъбаҳои иқтисод дар сохтори редаксияҳо бо ҷалби рӯзноманигорони иқтисодшинос ба салоҳи кор аст;

- Ба хотири шарҳу тафсири навгониҳои иқтисодиёт, таъсири иқтисодиёти глобалӣ ба самтҳои гуногуни иқтисоди миллӣ, ба хусус равишҳои нави фаъолиятҳои таконбахши иқтисодиёт, ҷалби коршиносони мустақил ба редаксияҳо амали муқаррарӣ ҳисобида шавад;

- Таҳия ва пешниҳоди матолиби иқтисодӣ дар қолаби жанрҳои гуногуни матбуотӣ, бахусус шарҳу тафсир, мусоҳибаи коршинос, гузориш аз маҳалли воқеа, бештар истифода шуда, ба интишори маводи танқидию таҳлилӣ оид ба мушкилоти иқтисодӣ афзалият дода шавад;

- Дар ҳамкорӣ бо факултет ва шӯъбаҳои журналистикаи муассисоти таҳсилоти олӣ ва ҷалби коршиносони мустақил, барои омода намудани шореҳони иқтисод бо усули мураббӣ – шогирд дар редаксияҳо иқдомот бояд сурат бигирад.

**Ба расонаҳои электронӣ:**

- Имрӯз бо сабаби рушд ёфтани фанновариҳо хонандаи нашрияҳо камтар мегардаду мардум ҳарчӣ бештар ба интернет ва расонаҳои электронӣ рӯ меоранд. Аз ин хотир, онҳо бояд ба равандҳои иқтисодии мамлакат таваҷҷуҳи бештар намоянд;

- Мардум бояд мантиқи ҳаводиси иқтисодиро сарфаҳм раванд, инро журналистоне анҷом дода метавонанд, ки худашон ин ҳаводисро дарк кунанд ва ба мардум сода фаҳмонда тавонанд;

- Ҳангоми инъикоси масоили иқтисодӣ меъёрҳои журналистикаи касбӣ – доштани омили хабарӣ, риоя кардани тавозун, асоснокнамоии матлабҳо бо меъёрҳои пазируфташудаи касбӣ, аз ҷумла омори расмӣ, графика, унсурҳои инфографика, ҷадвал, аксу тасвирҳои марбут ба он, сурат гиранд, сохтори муайяни пешниҳоди матлабро риоя кунанд;

- Дар матлабҳои иқтисодӣ истифода аз унсурҳои “зебдиҳанда”, яъне қисмати буридашуда, графика ва инфографика, аксу тасвирҳои марбут ба матлаб бештар гарданд, то таваҷҷуҳи хонандаро ба мутолиаи онҳо бештар намоянд;

- Дар матолиб истифода аз сарчашмаҳои гуногун ҳанӯз кам ба назар мерасад, ки бисёрии вақт мавзуъҳоро то ҳадди зарурӣ ҳазмношуда намудор мекунанд;

- Мавзуъҳои марбут ба буҷаи давлатӣ ҳоло камтар инъикос ва ба мардум тавзеҳ дода мешаванд, ҳол он ки пули буҷа маҳз аз ҳисоби мардум таҳия мегардад;

- Аз имконоти коршиносон ва олимон, ки мавзуъҳои иқтисодиро хубу фаҳмо шарҳ дода метавонанд, ҳанӯз камтар истифода мебаранд;

- Унсурҳои навини журналистӣ, ки хоса истифодаашон дар расонаҳои электронӣ имконпазир аст, аз қабили таймлайн, инфографика/ онлайнинфографика, интерактивинфографика, ҷадвал,видео, аудио, диаграмма дар Excell, тhinklink, харита, мapstory ё умуман ба назар намерасанд, ё истифодаашон хеле кам аст. Ҳол он ки аз тариқи ин унсурҳо пешниҳод кардани матолиб осону ҷолибтар ба назар мерасад;

- Худи коршиносони бахши иқтисодӣ, ки мавзуъҳоро ба мухотаб хубтар фаҳмонда метавонанд, ҳоло камтар менависанд. Масъулини расонаҳо бояд коршиносонеро пайдо намоянд, ки ба онҳо матолиби эксклюзив нависанд;

- Мафҳумҳои иқтисодиро, ки дар матолиб истифода мешаванду барои мухотабон метавонанд нав бошанд, бештар шарҳ бидиҳанд;

- Дар матолибашон аз овардани ҳодисаҳои мушаххас парҳез накунанд, чун ин ҳодисаҳо барои воқеӣ қабул шудани мавзуъҳо мусоидат мекунанд;

- Хабаргузории “Ховар” истифода аз аксро, ки барои “зеб” бахшидани матлаб ва асоснокнамоии он хидмат мерасонад, афзоиш диҳад.

**Ба пойгоҳҳои радиоӣ:**

* Ба радиоҳои мавриди назар тавсия дода мешавад, ки дар баробари кишоварзию сохтмон, дар масоили бонкдорӣ ва буҷа низ барномаҳои таҳлилӣ таҳия намоянд;
* Лозим аст, ки масъалаи буҷет, ҷудо кардани буҷет, тақсим ва рафти иҷрои он мавриди таҳлили алоҳидаи барномаҳои иқтисодии радиоҳо гардад;
* Ҳамчунин лозим аст, на танҳо барномаҳои сирф тарғиботӣ ё ҳисоботӣ, балки барномаҳои ҳадафманд ва танқидӣ низ таҳия шаванд;
* Муҳаррирони барномаҳои иқтисодиро лозим аст, ки дониши худро дар бобати масъалаҳои иқтисодӣ такмил диҳанд;
* Дар бобати истифодаи рубрикаву қисматҳои барномаҳои иқтисодӣ кори Радиои «Тоҷикистон» сазовори дастгирӣ ва пайравии радиоҳои дигар аст;
* Барномаҳои радиоҳои ғайридавлатӣ умуман дар баробари жанрҳои хабару гузориш, бо дигар жанрҳои журналистӣ, ба хусус жанрҳои таҳлилӣ, пурра гардонида шаванд;
* Радиоҳои “Ватан” ва “Имрӯз”, ки шабакаҳои сартосарӣ ҳастанд, танҳо бо аудиторияи пойтахт маҳдуд нагашта, балки бояд аз минтақаҳои дигари ҷумҳурӣ низ барномаҳо таҳияву пахш намоянд;
* Ба муҳаррирони барномаҳои иқтисодии радиоҳо лозим аст, на танҳо аз дастовард ҳарф зананд, балки оид ба мушкилоти иқтисодии кишвар низ барномаҳои танқидию таҳлилӣ таҳияву пахш намоянд.

**Ба шабакаҳои телевизионӣ:**

* Барои ҷолиб шудани барнома баҳонаи хабарӣ чизи ҳатмист. Ин унсур на ҳама вақт эҳсос мешавад. Яъне, мавзуъро бо баҳонаи хабарӣ таъмин кардан, маънии таъмини саривақтии мавод аст;
* Ба хотири саривақт сарфаҳм рафтан ва дарки тағйироту навигариҳои равандҳои иқтисоди глобалӣ ваъсири он ба иқтисоди миллӣ, роҳандозӣ намудани барномаҳои таҳлилӣ бо ҷалби муттахассисон ва коршиносони мустақил ба манфиати кор хоҳад буд;
* Барои сода шудани шарҳи коршиносон аз унсурҳои иловагии шарҳ тавассути истифодаи сужетҳои ҷудогона дар дохили барнома ё мусоҳибаҳои иловагӣ бояд истифода бурд;
* Барномаҳои иқтисодии телевизионҳои давлатӣ бештар ба шарҳи коршиносони касбӣ такя мекунад ва унсури одамони маъмулӣ, ки барнома барои онҳо сохта мешавад, кам ба назар мерасад. Ворид намудани шахсоне, ки мавзуъ ба онҳо таъсири бевосита дорад ва персонификатсияи мавзуъҳо муҳим аст;
* Афзоиши шумораи графика дар барномаҳо хуб аст, амммо аксаран қолабҳои графикасозӣ аз барнома то барнома фарқ намекунанд. Яъне, дар ин қисмат қобилият ва заҳмати эҷодӣ заъиф аст ва тақвият мехоҳад;
* Дар барномаҳои иқтисодии шабакаҳои телевизионҳои давлатӣ афзун намудани мубоҳисаҳо вобаста ба масъалаҳои буҷетсозӣ ва истифодаи он бо ширкати вакилони халқ ва коршиносони мустақил, ки эҳсоси алоқамандӣ ва масъулияти ҷамъиятии шаҳрвандонро боло мебарад, муҳим аст.

**ЗАМИМАЊО**

**Анкета**

 **для исследования экономических материалов в периодических изданий «Джумхурият», «Азия-плюс», «Точикистон», «Минбари халк» в период сентябрь 2017- февраль 2018 г.**

|  |  |  |  |  |
| --- | --- | --- | --- | --- |
| **№** | **Санаи нашр** | **Нашрия** | **Муаллиф** | **Унвони матлаб** |
| **Журналист** | **Коршинос** |
|  |  |  |  |  |  |
| 1. **Дастрасии хонандаи оддӣ ба матлаб**
 | Забони матлаб | Истифодаи мафҳумҳои иқтисодӣ ва шарҳи онҳо | Дифинатсия |
| А) ФаҳмоБ) ДушворфаҳмВ) Мантиқан пайваст нест |  |  |
| 1. **Истифодаи элементҳои тавҷҷӯҳбарангез**
 | Лид ё зерсарлавҳа | Акс ва тасвирҳои марбут ба матлаб | Қисмати “буридашуда” |
|  |  |  |
| 1. **Истифодаи ҷузъиёти иловагии такконбахши матлаб**
 | Ривоят | Рушди ҳодиса | Пешгӯӣ |
|  |  |  |
| 1. **Тавозун дар матлаб**
 | Истифодаи якчанд сарчашма | Андешаҳои мухталиф | Баҳои коршиносон | Меъёрҳои ахлоқӣ |
|  |  |  |  |
|  |  |  |  |  |
| 1. **Асосноккунӣ**
 |  | Омори расмӣ | Ҳодисаи мушаххас | Омили хабарӣ | Графика | Акс ё тасвир | Ҷадвал | Сарчашмаҳои ноошкор |
|  |  |  |  |  |  |  |
| 1. **Фарогирии матлаб**
 | Аҳамияти иҷтимоӣ дорад | Барои доираи мушаххас | Умумимиллӣ | Минтақавӣ |

**Анкета**

 **для исследования экономических материалов в электронных изданий «Ховар», «Азия-плюс», «Озодагон», «Точнюс» в период сентябрь 2017- февраль 2018 г.**

|  |  |  |  |  |
| --- | --- | --- | --- | --- |
| **№** | **Санаи нашр** | **Нашрия** | **Муаллиф** | **Унвони матлаб** |
| **Журналист** | **Коршинос** |
|  |  |  |  |  |  |
| 1. **Дастрасии хонандаи оддӣ ба матлаб**
 | Забони матлаб | Истифодаи мафҳумҳои иқтисодӣ ва шарҳи онҳо | Дифинатсия |
| А) ФаҳмоБ) ДушворфаҳмВ) Мантиқан пайваст нест |  |  |
| 1. **Истифодаи элементҳои тавҷҷӯҳбарангез**
 | Лид ё зерсарлавҳа | Акс ва тасвирҳои марбут ба матлаб | Қисмати “буридашуда” |
|  |  |  |
| 1. **Истифодаи ҷузъиёти иловагии такконбахши матлаб**
 | Ривоят | Рушди ҳодиса | Пешгӯӣ |
|  |  |  |
| 1. **Тавозун дар матлаб**
 | Истифодаи якчанд сарчашма | Андешаҳои мухталиф | Баҳои коршиносон | Меъёрҳои ахлоқӣ |
|  |  |  |  |
|  |  |  |  |  |
| 1. **Асосноккунӣ**
 |  | Омори расмӣ | Ҳодисаи мушаххас | Омили хабарӣ | Графика | Акс ё тасвир | Ҷадвал | Сарчашмаҳои ноошкор |
|  |  |  |  |  |  |  |
| 1. **Фарогирии матлаб**
 | Аҳамияти иҷтимоӣ дорад | Барои доираи мушаххас | Умумимиллӣ | Минтақавӣ |

|  |
| --- |
| **Анкета для исследования экономических передач на радиостанции «Точикистон», «Имрўз», «Ватан», «Азия-плюс» в период сентябрь 2017- февраль 2018 г.** |
|  |  | **Радио:** |
|   | **Дата** |   |   |   |
|   | **Автор** |   |   |   |
|   | **Название передачи** |   |   |   |
| **Тематика** | **Аграрный сектор** | **Предпринимательство** | **Банковское дело** | **Строительство** |
| А) Да | А) Да | А) Да | А) Да |
| Б) Нет | Б) Нет | Б) Нет | Б) Нет |
|   |   |   |   |
|  |   |   |   |   |
| **Ясность изложения** | **Дикторский текст** | **Рубрики и разделы** | **Музыкальное оформление** | **Интервью** |
| А) конкретность(краткость) | А) Да | А) Да | А) Да |
| Б) Информативность | Б) Нет | Б) Нет | Б) Нет |
| В) логическая связь |   |  |   |
|  |   |   |   |   |
| **Качество раскрытие темы по структуре** | **История** | **Использование жанров** | **Этические нормы** | **Прогноз** |
| А) Да | А) новости | А) Да | А) Да |
| Б) Нет | Б) репортажи | Б) Нет | Б) Нет |
|  | В) интервью |   |   |
|   | Г) аналитика |   |   |

**Анкета**

 **для исследования экономических передач на телеканалах «Точикистон-1», «Чахоннамо», «СМ-1», «Мавджи озод» в период сентябрь 2017- февраль 2018 г.**

|  |  |  |  |  |
| --- | --- | --- | --- | --- |
| **№** | **Сана** | **Формат** | **Муаллиф** | **Мавзӯъ** |
|  |  |  |  |  |
| **Фаҳмо будани мавод барои аудитория** | **забон** | **истилоҳот** | **шарҳи истилоҳоти иқтисодӣ/дефинитсия** |
| 1. фаҳмо |  |  |
| 2. мураккаб |
| **Сифати кушодани мавзӯъ аз рӯи сохтор** | ҳодиса/воқеа | инкишофи мавзӯъ | Пешгӯӣ |
|  |  |  |
| **Тавозун дар пешниҳоди мавзӯъ** | якчанд манбаи иттилоъ | назари коршинос | меъёрҳои ахлоқӣ |  |
|  |  |  |
| **Асоснокӣ** | омори расмӣ | ҳодисаи воқеӣ | графика | мусоҳиба | таблица | манбаҳои пӯшида |
|  |  |  |  |  |  |
| **Аҳамияти мавзӯъ** | саривақтӣ | ба ҳаёти одамони зиёд тааллуқ дорад | тамошобинонро аз ҷараёнҳои нав воқиф месозад |
|  |  |  |
| **Фарогирии мавод** | аҳамияти ҷамъиятӣ дорад | барои доираи маҳдуди бинандагон |
|  |  |
| **Хусусияти мавод** | натиҷаи таҳлил пешниҳод шудааст | пешгӯӣ дорад |
|  |  |